Kekurangan Pekerja Jejas Industri Pembuatan Automotif

Industri pembuatan automatif Malaysia masih menghadapi isu kekurangan pekerja. Situasi ini sedikit sebanyak telah menjejaskan ekosistem pembuatan automotif nasional, sekali gus memberikan kesan yang teruk kepada rantaian bekalan automotif, khususnya dalam industri pembuatan komponen. Industri pembuatan automatif memerlukan pengoperasian 100 peratus untuk membina sebuah kereta yang mempunyai 20 000 hingga 25 000 komponen secara keseluruhannya. Walaupun hanya 0.1 peratus sahaja vendor yang tidak dapat beroperasi kerana kekurangan pekerja, namun keseluruhan barisan pengeluaran yang membabitkan ribuan pekerja lain akan turut terjejas. Oleh itu, pengeluaran tidak boleh bergerak mengikut sasaran. Keadaan ini menyebabkan banyak pembeli kereta terpaksa menunggu lebih lama untuk mendapatkan kenderaan mereka selepas membuat pesanan dengan tempoh menunggu maksimum, antara empat hingga ke enam bulan, tetapi ada juga pembeli yang terpaksa menunggu sehingga ke sembilan bulan. Perkara ini merupakan antara isu serius yang sedang dihadapi oleh industri pembuatan automatif Malaysia dan menjejaskan pemulihan ekonomi industri. Disebabkan oleh kekurangan pekerja, kos tenaga kerja juga meningkat daripada RM80 sehari pada tahun 2022 kepada RM125 sehari pada tahun 2023. Perkara ini telah mengakibatkan pusing ganti atau pembaziran yang lebih tinggi kepada pemain industri.

Keadaan semakin terjejas apabila Kementerian Perdagangan Antarabangsa dan Industri (MITI) menerusi Institut Automotif, Robotik dan IoT Malaysia (MARii) menyasarkan untuk mengurangkan pekerja asing sehingga mencapai tahap sifar pekerja asing dalam industri automotif. Hal ini bagi membuka peluang pekerjaan baharu kepada rakyat tempatan untuk mengisi kekosongan pekerja asing berkenaan. Pada ketika ini, terdapat kira-kira 220 ribu orang pekerja dalam industri automotif yang bekerja dengan vendor dan 70 ribu daripadanya adalah pekerja asing. Langkah pengurangan pekerja asing dalam industri pembuatan automotif sudah mula dilaksanakan sejak tahun 2014. Sejak itu, sebanyak lebih kurang 32 ribu orang pekerja asing telah digantikan dengan pekerja tempatan. Selain membuka peluang pekerjaan kepada rakyat tempatan, langkah ini juga dapat mengurangkan kos latihan, kos levi pekerja asing dan kos pasport kepada pemain industri. Oleh itu, secara keseluruhannya, mengambil pekerja tempatan adalah lebih kompetitif berbanding dengan pekerja asing.

Sementara itu, Presiden Persatuan Pembekal Perodua, berkata industri ini telah dilengkapi dengan kemudahan latihan untuk pekerja terutamanya kepada penduduk tempatan, tetapi malangnya mereka berhenti hanya dalam beberapa bulan sahaja. Hal ini telah memberikan cabaran kepada vendor kerana perlu memberikan kemahiran tambahan kepada pekerja dalam usaha untuk meningkatkan pengeluaran bagi memenuhi permintaan. Namun begitu, kini timbul pula persoalan tentang, adakah pekerja tempatan berhenti disebabkan oleh industri pembuatan automotif menawarkan gaji yang tidak setimpal, terutamanya sewaktu negara sedang mengharungi kos sara hidup yang tinggi? Penganalisis automotif menggesa industri agar menyemak semula aspek gaji dengan menjadikannya lebih adil sebagai jalan penyelesaian bagi mengatasi masalah kekurangan pekerja industri tersebut. Langkah meningkatkan gaji amat penting bagi industri menarik bakat atau minat pekerja yang sedia ada dalam negara. Hal ini memerlukan syarikat dalam industri mengusahakan pelan perniagaan yang lebih kompetitif bagi meningkatkan margin keuntungan, seterusnya dapat membayar gaji lebih menarik kepada pekerja. Pengeluar kereta perlu bersungguh-sungguh melancarkan model baharu dengan margin yang lebih tinggi agar mendapat sambutan yang menggalakkan daripada pasaran.

Pada hakikatnya, industri pembuatan automotif tempatan mempunyai kekurangan skala dan produk yang kompetitif untuk melabur dalam automasi.Â  Oleh itu, wujudnya kebergantungan kepada tenaga pekerja yang murah. Automasi sentiasa menjadi sebutan sebagai jalan penyelesaian setiap kali timbulnya isu mengenai produktiviti. Mungkin juga sudah tiba masanya untuk kita meneliti semula pengaturan modus operandi semasa industri sama ada masih mampan atau sebaliknya. Selepas itu, perlu juga diteliti sama ada terdapat jurutera atau juruteknik dalam kalangan warga tempatan yang mencukupi untuk menampung keperluan industri. Mungkinkah wujud jurang kemahiran dalam kalangan pekerja tempatan? Apakah langkah bagi mengurangkan jurang tersebut? Adakah langkah untuk meleraikan isu tersebut sudah diambil? Kemungkinan juga jalan penyelesaian akhir terletak kepada sikap pekerja tempatan terhadap kerja berkenaan. Realitinya, untuk mendapatkan gaji yang lebih, memerlukan masa yang lama. Sebagai pekerja misalnya, kita perlu menunjukkan keupayaan diri yang mampu melaksanakan sesuatu pekerjaan dengan baik dan teratur. Hal ini demikian kerana pada akhirnya usaha untuk mendapatkan gaji tertentu adalah berdasarkan kepada kemahiran yang boleh ditawarkan dari semasa ke semasa.

Presiden Persatuan Pembekal Proton juga menyatakan bahawa industri memerlukan pekerja asing. Pengambilan pekerja asing tidak mengganggu ekosistem industri pembuatan automotif bagi rakyat tempatan yang ingin mendapatkan peluang pekerjaan. Beliau menambah bahawa industri ini sudah melakukan banyak usaha untuk mengambil pekerja dalam kalangan rakyat tempatan walaupun kebanyakan mereka sering meletakkan jawatan dalam tempoh enam hingga 12 bulan selepas diambil bekerja.

Kekurangan pekerja menyebabkan pengeluar alat ganti automotif kerugian lebih RM2 bilion. Pengeluar alat ganti automotif berdepan kerugian kira-kira RM2 bilion dalam eksport setahun disebabkan oleh kesan daripada kekurangan tenaga pekerja sejak dua tahun lalu. Presiden Persatuan Pengeluar Peralatan Komponen Automotif Malaysia (MACPMA) berkata, kerugian itu juga disebabkan oleh pengeksport terpaksa menolak tempahan berikutan beroperasi pada tahap 70 peratus daripada kapasiti pemasangan kilang. Katanya, pihak industri alat ganti automotif bimbang jika perkara itu berlarutan, akan memberikan kesan kepada sumbangan keluaran Dalam Negara Kasar (KDNK) negara.

Setiap tahun, industri ini menyumbang sebanyak dua peratus kepada KDNK, iaitu lebih kurang sebanyak RM26.2 bilion. Selain itu, industri ini juga mengeksport kira-kira RM5 bilion alat ganti, tidak termasuk tayar, kepada lebih 60 buah negara di seluruh dunia setahun. Kesan kelembapan operasi itu juga turut menjejaskan kelewatan dalam penghantaran kenderaan. Kekurangan tenaga kerja yang serius secara tidak langsung boleh menjejaskan pemulihan ekonomi industri kerana pengilang tidak mampu mengeluarkan produk pada kapasiti yang lebih tinggi. Sekiranya perkara ini tidak diatasi, lebih ramai pembeli kereta terpaksa menunggu lebih lama untuk memiliki kenderaan masing-masing. Untuk rekod, pada ketika ini permintaan kereta di Malaysia telah melebihi bekalan. Permintaan melebihi bekalan disebabkan oleh tempahan kenderaan yang tertunggak masih kekal tinggi.

Laporan kesan kekurangan pekerja asing dalam industri pembuatan automotif negara jelas menunjukkan betapa kuatnya pengaruh dan peranan pekerja asing dalam proses pembangunan ekonomi negara. Pada ketika ini, ekosistem industri pembuatan automotif menunjukkan kemungkinan berlakunya kehilangan lebih 500 ribu orang pekerja dan menghapuskan sehingga 4.5 peratus KDNK negara sekiranya isu tenaga kerja dalam industri ini tidak ditangani dengan segera. Hal ini sekali gus membawa kepada persoalan, adakah tenaga kerja asing yang mengawal ekonomi negara selama ini? Rungutan daripada pemain industri seolah-olah mengakui telahan bahawa industri pembuatan automotif sebenarnya terlalu bergantung kepada tenaga pekerja asing. Oleh itu, sampai bilakah industri mahu membiarkan keadaan ini berlarutan dan membiarkan pekerja asing menjadi penentu kepada pembangunan ekonomi negara? Adakah usaha untuk membenarkan kehadiran pekerja asing akan menyelesaikan masalah tersebut?

Pada masa yang sama, isu tentang keengganan warga tempatan bekerja dalam industri automotif perlu diteliti dan ditangani secara efisien. Jika tidak, kita akan terus bergantung harap kepada pekerja asing untuk selama-lamanya. Antara rungutan daripada pihak majikan termasuklah, pekerja tempatan yang tidak berminat untuk bekerja dalam bidang tertentu, khususnya dalam sektor 3D, iaitu kotor, bahaya dan sukar, seperti di industri automotif walaupun diberikan pelbagai ganjaran dan kemudahan. Sebagai contoh, walaupun ditawarkan gaji RM1500 dengan pelbagai kemudahan lain seperti tempat tinggal dan makanan secara percuma, rakyat tempatan masih tidak berminat menerima pekerjaan tersebut.

Dalam situasi ini, kita tidak boleh menyalahkan majikan lagi atas alasan mereka tidak mahu mengambil pekerja rakyat tempatan, sebaliknya kita perlu mengkaji kenapakah rakyat tempatan masih menolak untuk bekerja dalam industri seperti ini. Tiada gunanya kita membuka dan mewujudkan lebih banyak peluang pekerjaan tetapi pada akhirnya terpaksa diisi oleh pekerja asing. Persoalan yang masih tiada jawapan yang jelas ialah kenapakah anak tempatan tidak mahu bekerja dalam bidang tersebut sedangkan tawaran gaji semakin menarik?


Menora: Terowong Maut?

Untuk mendapatkan maklumat terkini, ikuti kami melalui Telegram

Isu kemalangan maut di laluan berhampiran Terowong Menora seakan-akan tidak menemui titik pengakhiran apabila laluan tersebut dikatakan sebagai “laluan panas’ yang sering menyebabkan berlakunya kemalangan jalan raya. Hampir setiap tahun, ada sahaja kemalangan maut yang membabitkan kenderaan berat seperti treler, lori dan bas ekspres dilaporkan berlaku di Lebuh Raya Utara Selatan (PLUS) berhampiran dengan terowong tersebut.

Pada 11 Mei 2022 lalu, negara digemparkan dengan kemalangan maut membabitkan tiga buah kenderaan di KM246 PLUS arah utara di laluan berhampiran Terowong Menora kira-kira pukul 12.52 tengah malam. Nahas tragik itu mengakibatkan sebuah kereta Honda City yang dinaiki oleh lima pelajar lelaki Universiti Sultan Azlan Shah (USAS) itu terbakar manakala dua lagi pemandu treler tidak mengalami kecederaan yang serius. Kelima-lima pelajar tersebut rentung dan meninggal dunia di tempat kejadian.

Siasatan awal yang dilakukan oleh pihak polis mendapati punca nahas tersebut berlaku disebabkan oleh treler membawa muatan besi pagar merempuh bahagian belakang kereta yang dinaiki oleh lima orang pelajar USAS apabila treler yang membawa muatan jubin datang dari arah selatan menghala ke utara sedang memandu di lorong kanan disebabkan lorong kiri laluan lebuhraya ditutup bagi kerja-kerja penyelenggaraan jalan dilakukan. Treler yang membawa besi pagar tersebut tidak sempat membrek kenderaannya apabila kereta Honda yang dinaiki oleh lima orang pelajar USAS tersebut memperlahankan kenderaan. Hal ini menyebabkan kereta tersebut telah diseret oleh treler membawa besi pagar yang berada di belakang kenderaan mereka sehingga melanggar bahagian belakang treler bermuatan jubin.

Menurut Ketua Polis Perak, Datuk Mior Faridalathrash Wahid berkata, pihaknya bergegas ke lokasi nahas apabila menerima laporan kemalangan kira-kira pukul 1.45 pagi. Pihak polis juga telah menahan seorang pemandu treler yang berusia 28 tahun bagi membantu siasatan mengikut Seksyen 41(1) Akta Pengangkutan Jalan 1987. Beliau juga memberitahu, pemandu treler yang berusia 28 tahun tersebut mempunyai 22 kes saman yang telah dijelaskan atas pelbagai kesalahan trafik dengan lapan saman membabitkan kesalahan pandu laju. Namun begitu, ujian saringan air kencing yang telah dilakukan ke atas suspek menunjukkan hasil negatif.

Kemalangan maut yang melibatkan kenderaan berat di laluan panas lebuhraya berhampiran dengan Terowong Menora ini bukanlah pertama kali berlaku dalam sejarah di laluan berkenaan. Sebaliknya, telah banyak kemalangan jalan raya yang meragut nyawa telah berlaku di lokasi yang sama. Menurut statistik oleh Kementerian Pengangkutan sepanjang tahun 2018, sebanyak 564 kes kemalangan jalan raya telah dicatatkan di Terowong Menora. Daripada jumlah tersebut, tujuh daripadanya adalah kemalangan maut yang setakat ini telah menyebabkan 11 nyawa terkorban di lokasi kejadian. Laluan tersebut yang merupakan pakej Projek Lebuh Raya Utara-Selatan (PLUS) adalah lebuh raya sepanjang 55 kilometer yang menghubungkan Ipoh ke Changkat Jering. Lebuh raya tersebut juga merupakan lebuh raya kedua di Perak yang dikenakan bayaran tol selepas laluan antara Slim River ke Tanjung Malim.

Terowong Menora sepanjang 55 kilometer itu telah dirasmikan oleh Sultan Perak ketika itu, Almarhum Sultan Azlan Muhibuddin Shah Ibni Al-Marhum Sultan Yusuf Izzuddin Ghafarullahu-lahu Shah pada 24 September 1987. Perasmian tersebut dilakukan semasa pembukaan lebuhraya Ipoh ke Changkat Jering. Projek lebuhraya yang telah beroperasi selama 35 tahun tersebut menelan kos perbelanjaan sebanyak RM360 juta dan pembinaannya memberikan manfaat kepada pengguna lebuh raya dengan memendekkan perjalanan dari Utara ke selatan dengan jarak sejauh 30 kilometer sahaja.

Pada tahun 2018, terdapat juga satu kemalangan maut yang berlaku di laluan Terowong Menora dan menyebabkan lima sekeluarga rentung setelah kenderaan yang dinaiki oleh mereka bertembung dengan sebuah treler. Kemalangan maut yang mengorbankan lima sekeluarga tersebut mendapat maklum balas daripada kerajaan negeri Perak apabila menegaskan bahawa mereka bakal mengkaji pelbagai cadangan penambahbaikan yang perlu dilaksanakan di laluan terowong tersebut bagi mengelakkan lagi nahas berdarah berlaku. Persoalannya adakah laluan baharu tersebut masih dikaji sehingga ke hari ini? Lima tahun telah berlalu, namun hingga kini masih berlaku kemalangan maut di lokasi yang sama. Apakah tindakan susulan yang dilakukan oleh kerajaan negeri  bagi mengurangkan risiko kemalangan maut daripada terus berlaku?

Susulan kemalangan tersebut, Jabatan Pengangkutan Jalan (JPJ) dengan Kerjasama PLUS Malaysia Berhad (PLUS) dikatakan akan menambah dan memasang empat kamera Sistem Keselamatan Kesedaran Automatik (AWAS) dengan had laju 70km/j berhampiran Terowong Menora dari kedua-dua arah sebagai usaha meminimumkan kadar kemalangan. Walau bagaimanapun, sehingga ke  hari ini Jabatan Pengangkutan Jalan (JPJ) Perak menegaskan bahawa pihak mereka masih belum dimaklumkan mengenai tarikh sebenar penguatkuasaan operasi empat kamera tersebut.

Bentuk muka bumi di banjaran Keledang yang tidak rata menyebabkan Terowong Menora mempunyai permukaan infrastruktur jalan yang berselekoh tajam dan agak curam ke bawah sehingga digelar sebagai jajaran maut. Infrastruktur jalan yang merbahaya inilah menyebabkan banyak kenderaan berat seperti lori, treler dan bas terbabas apabila brek kenderaan tiba-tiba tidak berfungsi dan hilang kawalan sebelum berlakunya kemalangan. Oleh itu, pengguna lebuhraya dinasihatkan untuk menggunakan gear rendah dan memperlahankan kenderaan mereka kerana lebuhraya tersebut curam ke bawah bagi kedua-dua arah Utara mahupun Selatan.

Bagi mengurangkan risiko kemalangan berulang di lokasi yang sama, Jabatan Pengangkutan Jalan (JPJ) perlulah mengembleng tenaga bekerjasama dengan Kerjasama PLUS Malaysia Berhad (PLUS) untuk menggiatkan pemeriksaan dan pemantauan yang lebih kerap terutamanya di kawasan panas kemalangan. Pihak lebuhraya PLUS haruslah menggiatkan rondaan bagi memastikan semua kenderaan mematuhi had laju yang ditetapkan di samping memperbanyak lagi Speed Trap Camera. Pihak JPJ haruslah menggiatkan operasi Ops Selamat dengan melakukan sekatan jalan raya bagi memeriksa kenderaan berat yang telah berusia, kenderaan berat yang tidak melebihi muatan dan pemandu bebas dadah atau alkohol.

Seterusnya, kerajaan Perak seharusnya mewajibkan kenderaan berat terutamanya treler yang mempunyai muatan penuh untuk menggunakan laluan lama ke Kuala Kangsar bagi mengurangkan kadar kemalangan yang berpunca daripada kenderaan berat. Hal ini berikutan struktur lebuh raya yang curam ke bawah menyebabkan kenderaan berat seperti treler, bas dan lori kadangkala hilang kawalan apabila menuruni bukit. Mengikut hukum fizik, Kenderaan berat mempunyai jisim besar dan memiliki momentum yang tinggi terutamanya ketika menaiki bukit. Lalu, apabila kenderaan berat ini menuruni bukit curam, kenderaan berat tersebut mempunyai inersia yang besar. Inersia merupakan kecenderungan objek untuk kekal pegun dan menentang sebarang perubahan apabila daya dikenakan di atasnya. Inersia besar yang terdapat pada kenderaan berat ini akan menyebabkan kenderaan berat tersebut lebih mudah untuk hilang kawalan dan sukar untuk berhenti dalam jangka masa yang singkat. Oleh itu, bagi meminimumkan kes kemalangan di Terowong Menora pihak berwajib sewajarnya mengenakan larangan bagi menghalang kenderaan berat menggunakan lebuh raya tersebut sebaliknya menyarankan mereka supaya menggunakan laluan lama sebagai laluan alternatif.

Dalam kes ini, langkah yang sewajarnya perlu dilakukan demi mengelakkan hal yang sama terus berulang. Jangan nanti, sudah terhantuk baru hendak tengadah. Oleh sebab itu, kerajaan negeri perlu memikirkan inisiatif baharu bagi mengurangkan kadar kemalangan maut di Terowong Menora. Pengguna lebuh raya juga dinasihatkan untuk sentiasa menguji kecekapan brek kenderaan, mematuhi had kelajuan yang telah ditetapkan, selain mengelakkan diri daripada memotong dan memecut jika tidak perlu berbuat demikian.


Koleksi Kartun Mampu Pupuk Budaya Membaca Tanpa Mengira Usia

Kuala Lumpur – Koleksi Kartun Dewan Pelajar: “Di dan Pi” dan “Abol Batu” yang berjaya menduduki carta paling teratas dalam penjualan buku di reruai Dewan Bahasa dan Pustaka (DBP) semalam bersempena dengan Pesta Buku Antarabangsa (PBAKL) Kuala Lumpur 2023 telah membuktikan bahawa koleksi kartun tersebut menjadi pilihan sebagai satu daripada cara untuk menggalakkan masyarakat membaca tanpa mengira peringkat usia.

Koleksi kartun yang dihasilkan oleh kartunis terkenal, iaitu A. Rahim Muda atau lebih dikenali sebagai Imuda ini berjaya menarik perhatian para pengunjung di PBAKL 2023 untuk menjadikan koleksi tersebut sebagai bahan bacaan santai dan satu karya hiburan yang memberikan kesan positif terhadap pembacanya.

“Jika seseorang itu minat dan hendak melukis, mereka memerlukan kepakaran bagi mencipta sesuatu kerana segala yang berada di sekeliling kita menggunakan kepakaran melukis,” kata Imuda ketika berkongsikan pandangannya dalam “Slot Bersama Imuda” di reruai DBP, PBAKL 2023, hari ini.

Koleksi Kartun Dewan Pelajar: “Di dan Pi” dan “Abol Batu” merupakan penerbitan sulung genre kartun terbitan DBP yang tidak menggunakan dialog yang panjang tetapi masih dapat difahami oleh pembaca, ilustrasinya sederhana dan mengandungi pelbagai mesej yang ingin disampaikan kepada masyarakat.

Menurut Imuda, cabaran menjadi seorang pelukis ialah apabila pelukis itu perlu menvisualkan suatu situasi yang ingin disampaikan menerusi lukisan, misalnya komik bisu, yakni komik tanpa dialog yang memerlukan pelukis berusaha melukis idea lukisan sehingga membolehkan para pembaca dapat memahami maksud di sebalik lukisan komik tersebut.

Beliau yang pernah berkhidmat sebagai Penolong Pelukis Ilustrasi di DBP turut menyatakan bahawa kerjaya sebagai seorang pelukis tidak boleh dilakukan secara bersendirian dan memerlukan bantuan daripada orang lain agar terus bersemangat bagi meneruskan kerjaya dalam bidang ini.

Oleh hal yang demikian, beliau menjadikan kartunis lagenda, iaitu Datuk Mohammad Nor Khalid atau lebih dikenali sebagai Datuk Lat sebagai idola kepada beliau untuk menjadi seorang pelukis yang berjaya dengan mengamati segala karya lukisan Datuk Lat dan daripada situlah timbulnya semangat kepada beliau untuk menghasilkan setiap karya lukisannya.

“Tiada jalan penamat bagi seorang pelukis kerana mereka tidak akan berjaya selagi tidak mencapai matlamat yang ingin dicapai,” ujar Imuda lagi.

Sementara itu, Pengurus Projek bagi “Slot Bersama Imuda”, Puan Siti Masni Kospin menyatakan bahawa penganjuran program tersebut bertujuan memberikan peluang kepada pengunjung PBAKL 2023 untuk mendapatkan buku dengan harga yang lebih murah berbanding dengan harga biasa sekali gus menggalakkan budaya membaca, terutamanya dalam kalangan kanak-kanak.

“Koleksi Kartun Dewan Pelajar: “Di dan Pi” dan “Abol Batu” dapat memupuk semangat ingin tahu kanak-kanak melalui ilustrasi kartun yang ditunjukkan dan secara tidak langsung kanak-kanak akan mula membaca atau saling bertukar pandangan berkenaan dengan koleksi kartun tersebut,” kata Puan Siti Masni Kospin ketika ditemu bual oleh penulis.

Beliau berpandangan bahawa penerbitan komik dalam bentuk bercetak ataupun digital bukan sahaja mampu menarik minat perhatian pembaca dalam semua golongan kerana dialognya yang pendek, ringkas berserta ilustrasi yang menarik, malah seiring dengan perkembangan semasa, penerbitan komik sangat memainkan peranan penting dalam mendidik generasi pada masa akan datang melalui pembacaan.

Dengan adanya penerbitan koleksi kartun seumpama ini, pelbagai mesej dapat disampaikan kepada masyarakat sekali gus mampu memupuk budaya membaca dalam diri di samping berhibur dengan watak yang terdapat dalam koleksi kartun tersebut.

Pembaca boleh mendapatkan koleksi kartun ini di reruai DBP sepanjang PBAKL 2023 berlangsung dengan harga yang istimewa atau melalui laman sesawang Jendela DBP dan DBP Niaga.


ACeIO – USM, Komited Membudayakan Integriti

Untuk mendapatkan maklumat terkini, ikuti kami melalui Telegram

Gelugor, Pulau Pinang – Persatuan Pegawai Integriti Bertauliah Malaysia (ACeIO) mengukuhkan lagi usaha pembudayaan integriti dengan berkolaborasi bersama-sama Universiti Sains Malaysia (USM) bagi menawarkan program “Certified Professional in Integrity Assurance and Management”.

Program yang diadakan pada hari ini merupakan sebahagian daripada inisiatif ACeIO untuk menjadikan integriti sebagai profesion.

Selain itu, usaha tersebut juga akan dijadikan landasan bagi pengukuhan kompetensi ahli ACeIO dan pengamal integriti lain dalam memastikan integriti diurus secara profesional.

Program “Certified Professional in Integrity Assurance and Management” akan dijalankan pada hujung minggu untuk tempoh empat bulan dengan pengambilan pertama akan bermula pada Julai 2023.

Majlis menandatangani serta pertukaran memorandum persefahaman pelaksanaan program antara ACeIO dengan USM telah disempurnakan dengan ACeIO diwakili oleh Presiden, Tuan Ahmad Sabri Mohamed manakala USM diwakili Naib Canselor, Profesor Dato’ Ir. Dr. Abdul Rahman Mohamed.

Turut hadir menjayakan majlis ialah Timbalan Presiden ACeIO, YBhg. Dato’ Shaharom Nizam Abd Manap; Dekan Pusat Pengajian Pengurusan USM, Profesor Dr. Noor Hazlina Ahmad, serta pegawai kanan ACeIO dan USM.


Kuasai Konsep Asas Bahasa – Menteri Kanan Pendidikan

Putrajaya – Setiap rakyat perlu menguasai konsep asas bahasa dan penguasaannya perlu ditingkatkan dari semasa ke semasa. Menurut Menteri Kanan Pendidikan, YB Datuk Dr. Radzi Jidin, penguasaan bahasa dalam kalangan anak-anak juga perlu mendapat asas yang kukuh dari peringkat awal tentang konsep bahasa seperti dari sudut nahu, tatabahasa, pemilihan perkataan dan sebagainya. Beliau berkata demikian dalam sidang media bersempena dengan Majlis Sambutan Dekad Bahasa Kebangsaan Sektor Pendidikan 2022 di Pusat Konvensyen Antarabangsa Putrajaya, yang dirasmikannya pada pagi tadi.

Banyak program bahasa dalam konteks Kementerian Pendidikan Malaysia. Selain kurikulum, kita tekankan juga aktiviti kokurikulum. Contohnya, kita pernah mengadakan pertandingan syarahan, bahas, bicara berirama dan lain-lain. Yang terkini, kita mengadakan kerjasama dengan pihak UMW untuk melaksanakan pertandingan penulisan dan penyampaian puisi pada peringkat kebangsaan. Usahasama ini pertama kali dilaksanakan kerana kita mahu anak-anak kita melihat konteks bahasa dari lensa yang lebih luas.

Selain itu, tambah beliau, mereka yang menguasai sesuatu bahasa itu dengan baik akan mempunyai kelebihan berbanding dengan mereka yang tidak menguasainya. Lebih banyak bahasa dikuasai dengan baik, lebih banyak kelebihan yang dimiliki. Dalam dunia tanpa sempadan, setiap jenis bahasa memainkan peranannya. Dalam konteks negara Malaysia, bahasa Melayu dalam pembangunan negara dan kemasyarakatan menjadi bahasa kebangsaan negara, yang menjadi tunjang perpaduan di negara ini. Yang penting, dalam apa-apa bahasa sekalipun, kukuhkan asas bahasa  dan tingkatkan tahap penguasaan bahasa yang ada.

Menurut beliau, pendekatan penulisan puisi tentunya berbeza daripada penulisan dokumen rasmi dalam agensi kerajaan. Oleh itu, setiap bidang bahasa mempunyai keperluan untuk pihak yang berkaitan menyampaikan mesej yang terbaik berdasarkan bidang yang dikuasai. Begitu juga dari sudut penyampaian, iaitu pentingnya penguasaan bahasa yang baik bagi membolehkan bahasa ini terus kukuh dan mereka yang menggunakannya mendapat kelebihan dalam konteks dunia yang penuh persaingan pada hari ini.

Usaha akan terus ditingkatkan sama ada dalam melaksanakan kurikulum atau kokurikulum. Di peringkat Kementerian Pendidikan Malaysia juga sentiasa menekankan penggunaan bahasa yang baik. Contohnya, dalam konteks komunikasi, polisi dan dasar, bukan sahaja dalam konteks penulisan, bahkan dalam penyampaian secara lisan turut diberi keutamaan untuk memastikan mesej atau dasar yang dirangka ini apabila diterjemahkan dalam penulisan akan dapat difahami dan dihayati oleh mereka yang membacanya khususnya dalam konteks yang lebih luas, iaitu rakyat Malaysia secara keseluruhannya.


Bengkel Penulisan Makalah Popular di IPGM

Cyberjaya – Bengkel Penulisan Makalah Popular berjaya dilaksanakan dengan jayanya di Dewan Serba Guna, Institut Pendidikan Guru Malaysia (IPGM) siang tadi.

Bengkel selama satu hari yang berakhir pada petang tadi ini dianjurkan oleh IPGM dengan kerjasama Dewan Bahasa dan Pustaka (DBP).

Sebanyak tiga orang penceramah diundang untuk mengisi slot yang direncanakan dalam bengkel ini, iaitu YBrs. Dr. Rosmani Omar, Ketua Editor Bahagian Majalah; Encik Mohd Syukri Anwar, Editor Kanan Bahagian Majalah; dan Puan Mazfarina Marzuki, Pegawai Kanan Bahagian Harta Intelek.

Tujuan bengkel ini diadakan adalah untuk memberikan pendedahan kepada peserta tentang peluang penulisan yang terdapat di DBP.

Hampir 30 orang yang terdiri daripada kakitangan IPGM dan kampus Institut Pendidikan Guru (IPG) di sekitar Lembah Klang hadir sebagai peserta.

Menerusi bengkel ini, YBrs. Dr. Rosmani Omar menerangkan tentang peluang penerbitan di DBP yang melibatkan pelbagai bahagian terutamanya di Jabatan Penerbitan di samping proses kerja yang terlibat.

Seterusnya, Encik Mohd Syukri Anwar memperincikan tentang ruangan yang terdapat dalam majalah bercetak dan majalah digital, serta jurnal terbitan DBP, selain panduan tentang penghantaran karya.

Pada sesi petang, Puan Mazfarina Marzuki memberikan pencerahan tentang hak cipta dan memberikan penekanan terhadap kepentingan pematuhan hak cipta bagi mengelakkan isu yang tidak diingini berlaku pada masa akan datang.

Bengkel berakhir dengan sesi penyerahan cenderamata dan bergambar sebagai tanda kenang-kenangan.


DBP Terbit 31 Judul Buku Sokongan Pendidikan Berkualiti Merangkumi Pelbagai Mata Pelajaran

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) terus komited menerbitkan bahan bacaan bermutu tinggi untuk pelbagai lapisan masyarakat dan dalam pelbagai bidang, termasuklah bidang pendidikan.

Usaha tersebut diteruskan lagi dengan penerbitan 31 judul buku sokongan pendidikan menerusi Bahagian Buku Sekolah, Jabatan Penerbitan DBP yang meliputi pelbagai mata pelajaran yang diajarkan di sekolah rendah dan di sekolah menengah berdasarkan kurikulum dan sukatan pelajaran yang sedang diguna pakai.

Penerbitannya dimeriahkan lagi dengan majlis pelancaran buku sokongan pendidikan tersebut yang disempurnakan oleh Menteri Pendidikan, YB Fadhlina Sidek di Pusat Dagangan Dunia Kuala Lumpur (WTC) bersempena dengan Pesta Buku Antarabangsa Kuala Lumpur 2023 pada petang tadi.

Menerusi ucapan pelancaran, YB Fadhlina merakamkan penghargaan dan ucapan tahniah kepada DBP dan para penulis kerana berjaya menghasilkan dan seterusnya menerbitkan buku sokongan pendidikan yang berkualiti tinggi. Ujarnya lagi,

Hubungan antara ‘keluarga besar KPM’ dengan ‘keluarga besar DBP’ diperkukuhkan lagi dengan penerbitan buku sokongan pendidikan ini. Komitmen 37 orang penulis yang terdiri daripada para guru yang berpengalaman membuktikan bahawa guru merupakan peneraju dalam membentuk budaya membaca.

Selanjutnya, beliau juga menyatakan harapan agar sokongan dan dukungan terus diberikan kepada DBP dalam mempergiat penghasilan bahan bacaan yang berkualiti tinggi kepada masyarakat. Jelasnya lagi,

DBP mempunyai pengalaman yang cukup panjang dalam pembinaan ilmu, keintelektualan, dan penghasilan buku yang bermutu.

Dalam ucapan alu-aluan, Encik Zulfa Hamzah selaku Timbalan Ketua Pengarah (Operasi) menyatakan bahawa usaha DBP dalam menerbitkan buku teks sekolah diperkukuhkan lagi dengan penerbitan buku sokongan pendidikan ini yang menjadi nilai tambah kepada buku teks yang sudah sedia ada untuk keperluan murid dan guru. Terangnya,

Buku sokongan pendidikan ini meliputi pelbagai aspek seperti buku aktiviti, buku panduan, nota padat, latihan dan bacaan tambahan yang menyokong pembelajaran di sekolah.

Turut hadir dalam majlis pelancaran tersebut ialah Ketua Pengarah Pendidikan Malaysia, YBhg. Dato’ Hj. Pkharuddin Hj. Ghazali; Timbalan Ketua Pengarah Pendidikan Malaysia Sektor Pembangunan Profesionalisme KPM, YBhg. Tuan Haji Shafruddin Haji Ali Hussin; mantan Ketua Pengarah DBP, YBhg. Datuk Abang Sallehuddin Abg Shokeran dan Pengarah Jabatan Penerbitan DBP, Puan Fauzilahyatun Mustafa.


DBP Lancar 12 Buku Siri Amalan Baik di PBAKL 2023

Kuala Lumpur – Sempena Pesta Buku Antarabangsa Kuala Lumpur (PBAKL) 2023, Dewan Bahasa dan Pustaka (DBP) melalui Bahagian Buku Kanak-kanak dan Remaja telah melancarkan 12 buku siri amalan baik di reruai DBP, Dewan Tun Razak 3, Aras 3, Pusat Dagangan Dunia Kuala Lumpur pada tengah hari tadi.

Antara tajuk buku siri amalan baik ini adalah seperti Kita Taati Ibu Bapa, Kita Hidup Secara Sederhana, Kita Mesti Sabar, Kita Mesti Rendah Hati, Kita Mesti Menghormati Orang Lain, Kita Solat dengan Khusyuk, Kita Hayati Solat, Kita Bersyukur, Kita Ingat akan Allah, Kita Solat Berjemaah dan Kita Pemaaf.

Buku siri amalan baik ini telah dihasilkan oleh empat orang ahli akademik yang terdiri daripada Profesor Madya Dr. Ibrahim Hashim, Profesor Madya Dr. Melati Sumari, Dr. Fauziah Hanim Jalal dan Puan Nazariah Abdul Samad.

Presiden Majlis Buku Kanak-kanak dan Remaja Malaysia (MBBY), iaitu Dato’ Ahmad Redza Ahmad Khairuddin semasa ucapan perasmian mengatakan bahawa kesemua tajuk buku siri amalan baik ini amat diperlukan oleh anak-anak dan remaja kita pada hari ini yang banyak terdedah dengan gajet.

Maka itu, penerbitan buku ini sangat bertepatan untuk dijadikan sebagai santapan minda mereka bagi memperkukuh jiwa masing-masing.

Membaca merupakan asas untuk membina jati diri yang lebih baik. Maka itu, anak-anak perlu disajikan dengan pelbagai bahan pembacaan yang baik. Selain itu, melalui penerbitan buku ini juga diharap agar dapat mempergiat aktiviti pembacaan bukan sahaja dalam kalangan anak-anak, malah ibu bapa. Hal ini dikatakan demikian kerana buku yang sangat relevan dengan keperluan anak-anak, pastinya akan diterima baik dalam kalangan ibu bapa dan anak-anak itu sendiri.

Selain itu, beliau berpendapat bahawa PBAKL 2023 ini merupakan satu platform yang baik untuk memperkenalkan buku siri amalan baik kepada penerbit luar. PBAKL 2023 bukan sahaja menghimpunkan pempamer dari dalam negara, malah terdapat wakil dari negara luar antaranya termasuklah negara China.

Maka itu, jelas beliau, amat penting untuk kita memperkenalkan buku ini kepada mereka agar buku yang berkualiti terbitan DBP ini dapat diterjemahkan dalam pelbagai bahasa dan dipasarkan pada peringkat antarabangsa. Tambah beliau,

MBBY selaku badan yang bernaung di bawah Board on Books for Young People (IBBY) pada peringkat antarabangsa bersedia untuk diuar-uarkan kepada rakan ahli dari 80 buah negara di seluruh dunia. Moga dengan strategi pemasaran yang berkesan, buku ini akan diterjemahkan dalam pelbagai bahasa.

Dalam majlis yang sama turut diadakan sesi bersama-sama penulis siri amalan baik yang dikendalikan oleh Pegawai Perancang Bahasa DBP, iaitu Puan Nelawati Ngadul.

Dalam sesi ini, satu daripada penulis buku, iaitu Profesor Madya Dr. Ibrahim Hashim mengatakan bahawa buku siri amalan baik ini mempunyai keistimewaan, yakni terkandung nilai-nilai yang terdapat dalam al-Quran, khususnya pengisahan dalam Surah Luqman. Surah ini menonjolkan kasih sayang dan kelembutan yang dipamerkan oleh Luqman terhadap anaknya.

Sebanyak 12 nilai yang termuat dalam buku siri amalan baik ini merangkumi keagamaan dan kemanusiaan yang diperlukan oleh anak-anak kita. Dalam al-Quran, perkara yang ditekankan ialah keesaan Allah SWT dan menjauhi sifat mensyirikkan Allah SWT. Inilah kejayaan yang besar dalam kemukjizatan al-Quran. Hal ini disebabkan al-Quran bukan sahaja memberikan asuhan, arahan dan larangan tetapi menanam tauhid tersebut. Apabila penanaman tauhid sudah mantap dalam diri anak-anak, maka mereka akan melakukan segala amalan baik seperti solat, menjadi seorang yang pemaaf, tabah, sabar, dan bersederhana dalam apa-apa jua.

Majlis pelancaran ini turut dihadiri oleh Ketua Bahagian Buku Kanak-kanak dan Remaja DBP, Encik Armin Azhari Saleh, penulis buku siri amalan baik, editor dari Bahagian Buku Kanak-kanak dan Remaja DBP, dan dimeriahkan dengan kehadiran pengunjung yang berkunjung di reruai DBP.


Anugerah Buku Malaysia Ke-2: 13 Penerbit Buku Terima Pengiktirafan

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 13 penerbit buku di Malaysia menerima pengiktirafan dalam Majlis Penyampaian Anugerah Buku Malaysia Ke-2 yang disampaikan oleh YBrs. Tuan Sheikh Faisal Sheikh Mansor, Presiden Persatuan Penerbit Buku Malaysia (MABOPA) di Pusat Dagangan Dunia Kuala Lumpur pada hari ini.

Sebanyak 14 kategori dipertandingkan dalam anugerah ini yang bertujuan untuk memberikan pengiktirafan terhadap karya terbitan Malaysia dalam pelbagai kategori yang memperlihatkan mutu, karya dan penerbitan yang tinggi, sama ada dalam penerbitan karya bercetak mahupun digital.

Penilaian dan pemilihan karya dibuat secara langsung oleh syarikat penerbitan yang berdaftar dengan MABOPA. MABOPA merupakan persatuan yang ditubuhkan pada 14 Januari 1969 dengan lebih kurang 160 penerbit yang berdaftar dan diterima sebagai entiti yang penting dalam industri penerbitan buku di Malaysia.

Tuan Haji Che Mazlan Saad, Timbalan Presiden MABOPA, yang juga merangkap Pengerusi Anugerah Buku Malaysia Ke-2 berkata:

Sebenarnya, ramai yang belum sedar bahawa Anugerah Buku Malaysia ini merupakan anugerah buku yang terbesar di Malaysia, MABOPA sentiasa berfikir bagaimanakah cara yang boleh dilakukan untuk melonjakkan minat orang awam terhadap buku. Oleh itu, Anugerah Buku Malaysia ini merupakan satu daripada usaha industri penerbitan buku untuk melonjakkan nama penerbit buku yang terbaik di Malaysia dan menjadi satu wadah komunikasi pemasaran untuk menarik minat orang awam membeli buku tersebut.

Turut hadir sama dalam majlis tersebut ialah Puan Siti Amiza Abdul Aziz, Penolong Pengarah Majlis Buku Kebangsaan Malaysia, Puan Carol Wong, Ketua Sunway University Press, Puan Ainunl Muaiyanah, Exco MABOPA, dan Encik Izzat Izhar Muhammad Nasir, Exco MABOPA.

Senarai pemenang Anugerah Buku Malaysia Ke-2 adalah seperti yang berikut:

Judul: 150 Ungkapan Mudah Bahasa Mandarin

Terbitan: Big Tree Publications Sdn. Bhd.

Judul: WOW Komik PT3 Geografi Tingkatan 2 KSSM

Judul: Buku Teks Pendidikan Muzik Tahun 5 SJKC

Judul: Rawatan Alternatif untuk Kanak-kanak Autistik

Terbitan: Penerbit Universiti Sains Malaysia

Judul: Wira Kera #1: Legenda Seorang Raja

Terbitan: Al-Ameen Serve Holdings Sdn. Bhd.


Pendidikan Awal Kanak-kanak, Tunjang Pembentukan Sahsiah Diri

Kangar –  “Pendidikan awal kanak-kanak ialah proses asuhan atau didikan sejak dari lahir sehingga seorang anak itu berusia lapan tahun. Pendidikan awal kanak-kanak merupakan tunjang utama bagi mempersiapkan kanak-kanak sebelum memasuki alam persekolahan.”

Demikian titah Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail ketika berkenan berangkat menyampaikan Majlis Penyerahan Biasiswa Smart Reader Kids – One Child One Hope kepada Yayasan Tuanku Syed Putra Perlis di Dewan Bankuet, Kompleks Pentadbiran Kerajaan Negeri Perlis, Kangar pada hari ini.

Keberangkatan tiba baginda diiringi oleh Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil yang turut disambut oleh Ketua Pegawai Eksekutif Smart Reader Worldwide, YBhg. Dato’ Sri Dr. Richard Ong dan Setiausaha Kehormat Yayasan Tuanku Syed Putra (YTSP) Perlis, YBhg. Datuk Johari Darus.

Pendidikan awal membolehkan si cilik belajar, bergaul dan membina hubungan baik dengan rakan sebaya dan guru mereka. Konteks utama adalah berkisar kepada anak-anak terutamanya dalam meningkatkan interaksi sosial mereka.

Pusat pendidikan yang baik mampu mewujudkan suasana yang selesa dan harmoni di dalam bilik darjah. Perkara tersebut bukan sahaja akan membuahkan hasil anak-anak yang berkualiti, malahan minat mereka juga akan semakin bertambah untuk belajar.

Akses pendidikan awal ini membolehkan anak-anak ini mengikuti pelbagai aktiviti yang dijalankan secara bersemuka di sekolah. Dengan adanya usaha seperti ini, banyak ruang dan peluang akan diberikan kepada mereka untuk meneroka dunia pendidikan yang sebenar.

Demikian titah Pemangku Raja Perlis, DYMM Tuanku Syed FaizuddinBaginda dalam majlis tersebut. Titah baginda lagi,

Hasilnya, anak-anak ini menjadi lebih yakin untuk berdiri di atas kaki sendiri dan peka akan keadaan sekeliling. Pendekatan holistik yang dipupuk dalam kalangan pelajar akan menjadikan mereka seimbang dari sudut sahsiah, rohani dan akademik.

YBhg. Dato’ Sri Dr. Richard Ong dalam ucapannya berkata, “Penubuhan program biasiswa “Seorang Anak Sebesar Harapan” atau “One Child One Hope“ merupakan satu inisiatif pihak Smart Reader Worldwide dalam melahirkan kanak-kanak yang akan menjadi pemimpin masa hadapan”.

Sejak biasiswa ini dimulakan di negeri Perlis pada tahun 2008, Smart Reader Worldwide telah menyumbangkan hampir RM1 juta kepada 186 orang kanan-kanak bagi meneruskan pendidikan prasekolah yang berkualiti tanpa mengira kaum, bangsa dan agama.

“Saya berharap biasiswa ini dapat diteruskan dalam membantu kanak-kanak di negeri Perlis terutamanya golongan yang kurang berkemampuan dalam mendapatkan pendidikan yang berkualiti”, ulas beliau lagi.

Pada majlis tersebut turut terdapat upacara penyerahan cek cura (mock cheque) bernilai RM140 ribu oleh YBhg. Dato’ Sri Dr. Richard Ong dan disaksikan oleh Tuanku Pemangku Raja Perlis, selaku Pengerusi Yayasan Tuanku Syed Putra Perlis.


Kerjasama Pintar Kelab Penyayang UMK terhadap Kanak-kanak Autisme

Untuk mendapatkan maklumat terkini, ikuti kami melalui Telegram

Bachok – Aktiviti kesukarelawanan telah wujud dalam kalangan masyarakat di negara kita.  Amalan murni seperti ini wajar disuburkan dalam kalangan masyarakat. Inilah antara hasrat yang ingin dicapai melalui Kelab Penyayang yang ditubuhkan di institut pengajian tinggi (IPT) seperti di Universiti Malaysia Kelantan (UMK) yang memberikan tumpuan terhadap kanak-kanak autisme khususnya pada peringkat awal perkembangan kanak-kanak.

Saban tahun, terdapat sejumlah kanak-kanak dikesan menghidapi autisme khususnya dalam negeri Kelantan berdasarkan penilaian yang dijalankan oleh badan bukan kerajaan seperti Persatuan Autisme Kelantan.

Kanak-kanak autisme memerlukan penjagaan dan kaedah didikan khas, antaranya bagi menerapkan kemahiran asas pengurusan diri pada awal perkembangan mereka. Selain khidmat jagaan, Pusat Jagaan Autisme Kelantan (KACC) turut menjalankan terapi bagi membantu kanak-kanak ini mengawal simptom autisme mereka.

Kelab Penyayang UMK mengorak langkah dengan menjalinkan kerjasama pintar dengan komuniti yang memberikan manfaat bersama. Hal ini dapat dilihat melalui penganjuran program Kelantan Autism Children’s Nature Adventure yang melibatkan kerjasama antara KACC dengan  ROHM-Wako Electronics (Malaysia) Sdn Bhd.

Program ini bertujuan untuk memberikan pendedahan kepada kanak-kanak autisme mengenai alam semula jadi. “Pengembaraan” berbentuk terapi ini membolehkan kanak-kanak ini mengenali haiwan, tumbuh-tumbuhan dan alam sekitar.

Pelaksanaan siri satu diadakan di UMK Kampus Bachok dan melibatkan sebanyak 13 orang kanak-kanak daripada KACC. Kumpulan kanak-kanak ini  dibawa melawat Ladang Pengajar dan Keusahawanan Veterinar bagi mengenali haiwan ternakan seperti kuda, rusa, lembu dan kambing.

Mereka berpeluang merasai sendiri pengalaman melihat sendiri ladang dan memberi makan haiwan ternakan. Kumpulan kanak-kanak ini seterusnya dibawa merentas hutan yang terletak di dalam Creative-Techno-Park.

Program siri satu ini menerima kehadiran wakil ROHM-Wako Electronics (Malaysia) Sdn. Bhd. iaitu Timbalan Pengurus Besar, Puan Wong Pui Li  dan  Pegawai Keselamatan dan Kesihatan Pekerjaan, Puan Nur Iznie Mazzuana binti Zakaria . KACC pula diwakili oleh Pengarah KACC, Encik Shafrry bin Mohd Sarif,  Encik Muhamad Faiz bin Rosli (pentadbir) dan lima orang guru.

Kelab Penyayang UMK diwakili oleh Profesor Madya Dr. Yohan Kurniawan (penyelaras program), Encik Ruzaini bin Ijon (penasihat kelab) dan 10 orang sukarelawan. Pengarah Creative-Techno-Park, Encik Mohd Aswawi bin Isa juga telah meluangkan masa meninjau pelaksanaan program ini.  Program ini turut melibatkan 9 orang pelajar daripada Universiti Brunei Darussalam yang sedang menjalani program mobiliti tidak berkredit di UMK.

Siri kedua program ini akan melibatkan kawasan pantai iaitu Pantai Senok yang terletak dalam Daerah Bachok dan dijangka akan dilaksanakan pada Oktober nanti. Pelaksanaan program seperti ini memupuk semangat kesukarelawanan dalam kalangan ahli Kelab Penyayang UMK. Pihak KACC mendapat manfaat berbentuk sokongan sukarelawan yang dapat melancarkan operasi seharian mereka.

Keprihatinan syarikat korporat seperti ROHM-Wako Electronics (Malaysia) Sdn Bhd dapat memupuk kepentingan tanggungjawab sosial korporat dalam kalangan masyarakat terutamanya sukarelawan Kelab Penyayang UMK.


Seminar Fikrah Siddiq Fadzil Melabuhkan Tirai

Kuala Lumpur – Perasmian majlis penutupan Seminar Fikrah Siddiq Fadzil telah disempurnakan oleh Timbalan Perdana Menteri, YAB Dato’ Seri Dr. Ahmad Zahid Hamidi petang tadi di Balai Budaya Tun Syed Nasir, Wisma DBP.

Timbalan Perdana Menteri menyatakan bahawa Gagasan Malaysia MADANI hari ini mempunyai korelasi dengan pemikiran melalui penulisan dan syarahan-syarahan oleh Almarhum Siddiq Fadzil.

YAB Dato’ Seri Dr. Ahmad Zahid Hamidi berkata,

Membina keunggulan bangsa bukan dengan membangunkan gedung-gedung pencakar langit atau perbelanjaan besar untuk projek-projek mega sebagai penanda aras kepada sebuah kejayaan tetapi yang harus dibangunkan ialah sikap dan semangat ingin menjadi bangsa yang mulia dan bermaruah.

Timbalan Perdana Menteri juga berharap agar majlis seperti Seminar Fikrah Siddiq Fadzil yang telah diadakan dapat dilaksanakan lagi pada masa hadapan. “Saya yakin UNISEL, WADAH dan DBP akan terus bekerjasama mengadakan seminar, forum atau wacana seperti ini demi menggali, menghayati dan menterjemahkan pemikiran Siddiq Fadzil.

Seminar Fikrah Siddiq Fadzil yang membawa tema “Citra Budaya dan Peradaban Bangsa Malaysia“ dan julung kali diadakan telah berlangsung pada 30 hingga 31 Mei 2023 di Balai Budaya Tun Syed Nasir, Wisma DBP.

Turut hadir majlis perasmian penutupan tersebut ialah YB Senator Datuk Seri Prof. Dr. Awang Sariyan, Pengerusi Lembaga Pengelola DBP, Dato’ Ahmad Azam Ab Rahman, Presiden Wadah Pencerdasan Umat Malaysia (WADAH), dan Profesor Dato’ Dr. Mohammad Redzuan Othman, Presiden dan Naib Canselor Universiti Selangor, Dr. Norisah Suhaili, Timbalan Ketua Pengarah Pendidikan Malaysia, Sektor Operasi Sekolah serta Datuk Seri Dr. Asyraf Wajdi Dusuki.


Himpunan Artikel buat Renungan Bangsa

Untuk mendapatkan maklumat terkini, ikuti kami melalui Telegram

Kuala Lumpur – “Buku ini diterbitkan untuk membangkitkan kembali kesedaran politik dan kebudayaan dalam kalangan bangsa Melayu“.

Jelas YBhg. Dato’ Dr. Firdaus Abdullah dalam sesi bersama-sama penulis di Reruai Dewan Bahasa dan Pustaka (DBP) bersempena Pesta Buku Antarabangsa Kuala Lumpur 2023 (PBAKL), semalam.

Antara Yang Dikendong Dengan Yang Dikejar, merupakan buku baharu himpunan artikel yang ditulis berdasarkan pengalaman dan pengamatan beliau sendiri tentang nilai politik Melayu.

Terdapat lapan bahagian, bermula dengan bab pertama iaitu “Prolog“ yang mengandungi dua puisi panjang dan satu naskhah syarahan perdana berkenaan analisis politik Melayu.

Seterusnya berkenaan alam Melayu, isu sosial seperti kemiskinan, masyarakat majmuk serta perubahan sikap akibat revolusi mental dan diakhiri dengan bab “Epilog“ iaitu berkaitan perjuangan bangsa serta nasihat kepada angkatan muda.

Beliau memulakan sesi dengan menyatakan tulisan pertamanya yang disiarkan ketika berusia 13 tahun, lantas membakar semangat beliau menulis sehingga ke hari ini merangkumi pelbagai aspek seperti kewartawanan, politik, budaya, sosial dan puisi.

Beliau turut menitipkan nasihat kepada anak muda agar terus memahami, menghayati susur galur kaum, seterusnya mengkaji agar dapat memberikan sumbangan terhadap bangsa dan negara.

Program ini turut diselitkan dengan bacaan puisi oleh Encik Armin Azhari Salleh, iaitu Ketua Bahagian Buku Kanak-kanak dan Remaja yang memilih sajak “P. Ramlee dalam Ingatan“ bersempena dengan 50 tahun pemergian tokoh seniman tersebut.

Sebelum sesi ini berakhir, Dato’ Dr. Firdaus Abdullah telah mendeklamasikan dua sebuah puisi yang berjudul “Pasir Salak“ dan “Patricia Takemoto“ dengan penuh patriotisme dan romantis.


Pesta Buku dan Anjakan Paradigma

Pesta menurut Kamus Dewan Perdana seperti yang dipaparkan di laman web Pusat Rujukan Persuratan Melayu (PRPM), Dewan Bahasa dan Pustaka (DBP) bermaksud kegiatan seperti kempen seperti promosi, pertandingan dan lain-lain secara bersiri dan kebiasaannya berlangsung secara tahunan dengan konsep dan mempunyai tujuan yang tersendiri. Ada kalanya pesta juga disebut sebagai festival.

Pesta juga merujuk kerja-kerja menjamu untuk merayakan sesuatu peristiwa dengan suasana yang senang hati dan gembira. Namun dari sudut lain, pesta sebenarnya merujuk kepada identiti bagi suatu kelompok manusia atau masyarakat. Dengan kata lain, pesta ialah satu kebudayaan yang serius dan bukan sekadar suasana yang riuh-rendah.

Contoh mudah yang dikaitkan dengan pesta ialah pesta buku yang merujuk pada kempen membudayakan masyarakat supaya mendampingi, membeli dan membaca pelbagai bahan bacaan. Di negara ini, pesta buku yang terbesar ialah Pesta Buku Antarabangsa Kuala Lumpur (PBAKL) yang telah pun memasuki usia 40 tahun dan kini sedang berlangsung ketika artikel ini ditulis.

Disebabkan PBAKL itu sendiri merupakan satu pesta, maka acara ini dianjurkan dalam skala yang besar yang mempunyai beberapa bahagian dengan fungsi tertentu. Selain daripada ruang pameran itu sendiri yang bertujuan menyalurkan maklumat penting tentang sesuatu peristiwa, antara fungsi lain bahagian-bahagian tersebut termasuklah untuk meningkatkan pengetahuan melalui kesedaran dan kefahaman serta memeriahkan suasana dengan acara dan sambutan yang mempunyai hubung kait dengan tema penganjuran.

PBAKL 2023 yang diadakan dari 26 Mei hingga 4 Jun 2023 di Pusat Dagangan Dunia Kuala Lumpur mempunyai empat bahagian utama, iaitu, Acara Pentas Utama (APU); Acara Pentas Rehat dan Baca (APRB); Mandiri di PBAKL; dan [email protected]. Tapak atau reruai untuk pempamer pula terdiri daripada lapan bahagian, iaitu, Pelantaran Putra yang terletak di aras 2; Legar Putra di aras 2; Bilik Mawar di aras 2; Bilik Melaka, Pulau Pinang, Kelantan, Johor dan Kedah; Dewan Tun Hussein Onn terletak di aras 2; Dewan Tun Dr Ismail di aras 2; Dewan Tun Razak 3 di aras 3; dan Dewan Tun Razak 4 di aras 4.

Fungsi APU yang terletak di aras 2 bersebelahan dengan kaunter pendaftaran adalah untuk majlis perasmian dan majlis pelancaran buku. APU menjadi medium untuk menyorot dan menonjolkan buku-buku baharu atau buku-buku yang dianggap wajar untuk dimiliki dan ditelaah oleh orang ramai kerana pengaruh atau kesan positifnya kepada masyarakat.

Fungsi APRB pula adalah dengan menyediakan ruang aktiviti kepada para penerbit, penulis swaterbit, penulis/pelukis ilustrasi, pelukis komik, editor dan individu atau kumpulan kreatif yang bergiat dalam industri buku untuk mengadakan acara sampingan sepanjang PBAKL berlangsung. Ruang aktiviti ini bukan sahaja dapat mengetengahkan bakat atau kemahiran tetapi juga dapat mewujudkan interaksi yang positif dengan khalayak pembaca atau peminat industri. Ruang ini juga penting untuk penyaluran ilmu yang bermanfaat menerusi diskusi buku, bual bicara tentang langkah untuk menjana pendapatan dengan menjadi penulis dan sebagainya. Kadangkala terdapat juga pempamer yang bermurah hati menyediakan kemudahan percuma kepada pengunjung, misalnya dengan mengadakan pemeriksaan kesihatan yang melibatkan pemeriksaan indeks jisim tubuh (BMI), tekanan darah, pemeriksaan mata, kandungan gula dalam badan dan konsultasi kesihatan.

Mandiri yang merujuk kepada perusahaan swaterbit pula menyediakan ruang kepada para penulis persendirian yang menerbitkan buku mereka sendiri untuk mempamerkan hasil karya mereka. Antara yang tergolong dalam kategori penulis persendirian adalah seperti pembikin “zine”, pengilustrasi dan pengusaha buku foto. Sebanyak 32 pempamer mandiri terlibat dalam PBAKL edisi ke-40 ini di mana selain mempamerkan hasil karya masing-masing, mereka juga terlibat dengan acara khas seperti Bicara Mandiri, Jaringan Mandiri, Resensi Buku dan Klinik Mandiri.

Bagi edisi ke-40 ini, [email protected] bekerjasama dengan LOL (League of Legends) Cosplay Malaysia untuk menjayakan acara cosplay di Dewan Tun Razak. Istilah cosplay ini berasal dari kependekan gabungan perkataan Inggeris costume play (pakaian beragam). Istilah ini direka oleh Nobuyuki Takahashi dari Studio Hard Jepun ketika menghadiri Konvensyen Dunia Fiksyen Sains (Worldcon) yang diadakan di Los Angeles pada tahun 1984. Beliau tertarik dengan suasana dewan dan peminat yang berpakaian beragam lalu membuat laporan mengenainya dalam majalah fiksyen sains Jepun, My Anime.

Sejak itu, lebih banyak aktiviti dan seni persembahan yang melibatkan peserta yang memakai pakaian dan aksesori fesyen untuk mewakili watak tertentu yang kebiasaannya bersumberkan watak-watak kegemaran, khususnya yang terdapat dalam anime dan manga. Peserta ini dipanggil sebagai cosplayer. Cosplayer sering berinteraksi untuk mencipta subbudaya, dan penggunaan istilah cosplay yang lebih luas diaplikasikan untuk apa-apa jua lakonan berkostum di mana-mana sahaja tanpa terikat dengan pentas. Oleh itu, mana-mana entiti yang meminjamkan dirinya kepada tafsiran dramatik boleh diambil sebagai subjek atau dengan kata lain secara tidak langsung telah pun meletakkan dirinya sebagai cosplayer.

Cosplay yang berlangsung sempena PBAKL 2023 bermula dari 2 hingga 4 Jun 2023 melibatkan beberapa pertandingan yang menawarkan hadiah yang lumayan. Pertandingan “Doodle Story” misalnya menawarkan hadiah sebanyak RM200 dan sijil bagi pemenang tempat pertama. Dalam pertandingan “Kids Cosplay Competition”, para peserta berpeluang merebut hadiah tempat pertama yang bernilai RM500 dan sijil. “Solo Skit Competition” menawarkan hadiah tempat pertama tertinggi, iaitu sebanyak RM1000 dan sijil, serta diadakan pada hari terakhir PBAKL. Tokusatsu Cosplay Challenge juga tidak kurang menariknya kerana sudah tentu pelbagai watak daripada siri televisyen Jepun akan diperagakan bagi merebut hadiah tempat pertama yang bernilai RM500 berserta sijil.

Tokusatsu merujuk pada istilah Jepun untuk filem aksi langsung atau siri televisyen yang banyak menggunakan kesan khas praktikal. Filem sebegini dibangunkan oleh pencipta Godzilla dan Ultraman, iaitu Eiji Tsuburaya (1901–1970) yang dianggap sebagai pelopor industri kesan khas Jepun dengan memperkenalkan beberapa perkembangan teknologi dalam produksi filem. Istilah Tokusatsu digunakan apabila melibatkan filem yang menggunakan kesan khas, khususnya dalam fiksyen sains, perang, fantasi atau seram. Penggunaan kontemporarinya berasal daripada media massa Jepun sekitar tahun 1958 untuk menerangkan kesan khas dengan cara yang mudah difahami dan terus popular semasa ledakan raksasa pertama seperti Ultra-Q dan Ultraman antara tahun 1966 hingga 1968.

Oleh itu, apakah kaitan cosplay dengan buku? Dari sudut positif, cosplay membantu merancakkan industri buku kerana seseorang yang ingin menjadi cosplayer mestilah mengetahui tentang watak-watak yang hendak diperagakannya dengan cara membaca, meneliti dan menghayati setiap watak tersebut dengan mendalam. Oleh itu, cosplay bukan sekadar peragaan, malah sebenarnya berkaitan dengan potensi manusia. Menerusi cosplay, seseorang itu akan menyepadukan seberapa banyak pengetahuan yang diperoleh agar dapat memperagakan watak tersebut sebaik mungkin, kemudian merealisasikan watak tersebut di dunia nyata.

Aksi cosplay bukan sahaja boleh dianggap sebagai satu hobi yang menghiburkan, tetapi juga mempunyai peranan yang besar dalam meningkatkan tahap kesihatan mental kerana hobi tersebut memberikan manfaat kepada pemikiran seseorang yang mempunyai masalah membina keyakinan diri dan masalah dalam pergaulan. Menerusi aktiviti cosplay, seseorang itu dapat membangunkan keyakinan diri, mewujudkan sebuah komuniti dan membolehkan dirinya mengatasi kelemahan yang ada dalam dirinya dengan cara mencabar diri untuk melakukan yang terbaik. Sebagai cosplayer pula, seseorang itu akan menghargai nilai persahabatan dengan peserta-peserta lain yang berkongsi minat yang sama, menghargai hasil seni dan kreativiti dan menghargai ketepatan setiap watak yang dibawa dan kostum yang diperagakan.

Bagi memastikan kelancaran acara tersebut di PBAKL, beberapa garis panduan telah ditetapkan dan panduan tersebut perlu dipatuhi oleh semua peserta termasuk pengunjung, iaitu:

(1) tidak dibenarkan membawa senjata yang realistik kerana hal tersebut menyalahi undang-undang negara

(2) pemakaian kostum atau busana mestilah bersesuaian dengan acara awam

(3) sebarang rakaman yang hendak dilakukan mestilah mendapat kebenaran terlebih dahulu

(4) sikap dan tingkah laku mestilah dipelihara kerana perkara tersebut menjadi tanda aras ketamadunan dan kemajuan sesebuah bangsa atau masyarakat

(5) tidak menjadi penghalang pada kawasan yang telah ditetapkan sebagai laluan orang ramai misalnya dengan berkumpul, mengambil gambar dan sebagainya

(6) tidak sepatutnya berlaku gangguan seksual dan jika ada maka perkara tersebut perlu dilaporkan segera untuk tindakan

(7) menjaga peralatan dan harta benda yang berharga daripada pencuri atau penyeluk saku

(8) bersikap waras dan rasional, iaitu jangan mudah percaya kepada orang yang tidak dikenali dan tidak terlibat dengan kegiatan tidak bermoral seperti peras ugut dan sebagainya.

Natijahnya, Cosplay boleh membuka satu dimensi baru dalam industri perbukuan tempatan. Hal ini demikian kerana cosplay bukan sekadar membina watak yang boleh mendatangkan pengaruh kepada sesebuah kelompok atau segmen masyarakat, tetapi juga membentuk satu lingkungan budaya dan identiti. Buku sebagai wadah berperanan besar dalam mencorakkan hala tuju masyarakat menerusi watak-watak yang boleh membangunkan personaliti yang cerdas, cemerlang dan berwibawa, iaitu watak-watak yang boleh membangunkan jati diri, memupuk nilai-nilai murni selaras dengan acuan Melayu-Islam yang dominan di rantau ini dan bertoleransi dengan semangat muhibah berbilang bangsa. Dalam bahasa mudah, cosplay mampu menganjak tema perbukuan ke isu pemikiran yang lebih serius tanpa menghilangkan nilai santai dan hiburan yang terkandung di dalamnya.


DBP Memupuk dan Memugar Penulisan Buku Kanak-kanak

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) terus memotivasikan penulis sastera kanak-kanak dengan mempergiat usaha pemupukan dan pemugaran cinta terhadap penulisan buku kanak-kanak di Pesta Buku Antarabangsa Kuala Lumpur (PBAKL) 2023.

Menurut penerima Anugerah Sastera Negeri Sembilan 2015, Puan Mahaya Mohd Yassin, dalam penulisan sastera kanak-kanak, perlu ada daya persona dan variasi agar karya sastera yang dihasilkan tidak sama dengan buku lain di pasaran.

“Ilmu, nilai murni, kemahiran dan ketinggian bahasa yang sesuai selaras dengan perkembangan khalayak pembaca merupakan elemen yang penting dalam penulisan sastera kanak-kanak.“

“Kita boleh bersaing dengan teknologi dan mempersembahkan keempat-empat elemen tersebut, agar khalayak pembaca terbimbing dan terasuh dengan pendidikan dan hiburan,“ katanya dalam program “Jom, Tulis Buku Kanak-kanak!“ anjuran Bahagian Buku Kanak-kanak dan Remaja (BKR) DBP, bertempat di Bilik Kuala Lumpur, Pusat Dagangan Dunia Kuala Lumpur pada pagi tadi.

“Tanggungjawab sebagai penulis amat besar, maka perbanyakkan menilai, mengkaji dan memberikan yang baik-baik sahaja dalam penulisan,“ ujar beliau.

Sementara itu, menurut penulis fiksyen sains dan fantasi, Encik Ahmad Patria Abdullah, seseorang penulis perlu jujur pada dirinya terlebih dahulu dan perlu memiliki keikhlasan dalam penulisan.

Antara penulis dengan pembaca tiada hijab.

“Kejujuran dan keikhlasan dalam penulisan membolehkan sesuatu karya tidak lapuk dan pudar,“ jelasnya.

Selain Puan Mahaya dan Encik Ahmad Patria, program “Jom, Tulis Buku Kanak-kanak!“ turut menampilkan mantan editor DBP, Puan Rozninah Abd Azib, dan Profesor Madya Nik Rafidah Nik Muhamad Affendi dari Universiti Putra Malaysia sebagai ahli panel, manakala Ketua Bahagian Promosi dan Pengiktirafan DBP, Encik Ghani Abu bertindak sebagai moderator.

Mengulas mengenai pelaksanaan program tersebut, Ketua Editor BKR DBP, Encik Armin Azhari Salleh berkata, “Program ini berjaya menghimpunkan seorang penulis sepenuh masa, seorang mantan editor, seorang pengkaji sastera kanak-kanak dan seorang penulis yang bukan dalam bidang sastera sebagai ahli panel.“

“Perkongsian pada hari ini memperlihatkan setiap ahli panel mempunyai pengalaman dan idea yang tersendiri yang diharapkan dapat memberikan manfaat kepada penulis,“ ujarnya.


Guru, Penulis dan Wartawan Nadi Utama Pengukuhan Bahasa – YB Datuk Dr. Radzi Jidin

Putrajaya – Menteri Kanan Pendidikan Malaysia, YB Datuk Dr. Radzi Jidin pada pagi tadi menyempurnakan Majlis Sambutan Dekad Bahasa Kebangsaan Sektor Pendidikan 2022 di Dewan Perdana, Pusat Konvensyen Antarabangsa Putrajaya. Program Dekad Bahasa Kebangsaan Sektor Pendidikan 2022 merupakan program tahunan yang dilaksanakan oleh Kementerian Pendidikan Malaysia (KPM) dalam usaha memartabatkan bahasa kebangsaan.

Dalam ucapannya, YB Datuk Dr. Radzi Jidin menegaskan kepentingan seseorang individu dalam menguasai suatu bahasa. Ujar beliau, “Sesiapa yang menguasai sesuatu bahasa akan mempunyai kelebihan daripada individu yang tidak menguasai bahasa.”

Beliau juga menjelaskan bahawa seseorang individu perlu menguasai perkara asas dalam bahasa. Hal ini demikian kerana beliau yakin dengan menguasai perkara asas, mesej yang ingin disampaikan kepada seseorang akan mudah difahami dengan baik. Jelas beliau:

Antara perkara asas untuk menguasai bahasa yang ditekankan dalam bahasa termasuklah nahu, penyusunan ayat, pemilihan perkataan, penyusunan hujah dan penyusunan bab dalam penulisan.

Menerusi ucapan beliau, Menteri Kanan Pendidikan turut menitiberatkan pihak yang terlibat secara langsung dalam membantu masyarakat dalam aspek penguasaan dan pengukuhan bahasa terutamanya para pendidik. Tambah beliau lagi, selain guru yang menjadi penyumbang dalam pengukuhan bahasa, wartawan dan penulis juga menjadi nadi utama pengembangan bahasa dalam masyarakat menerusi penulisan dalam akhbar dan buku. Bahan yang ditulis oleh mereka boleh dijadikan sumber rujukan oleh pelajar sekolah dan masyarakat. Oleh yang demikian, inisiatif yang efektif dalam usaha memartabatkan bahasa perlu terus dilaksanakan dalam usaha mengukuhkan bahasa kebangsaan. Jelas beliau, menerusi pengukuhan dan penguasaan bahasa dalam diri, seseorang individu itu berupaya untuk bersaing dalam dunia global dan meningkatkan daya saing mereka pada peringkat dunia.

YB Datuk Dr. Radzi turut menghargai usaha KPM, Dewan Bahasa dan Pustaka (DBP), serta Kumpulan UMW yang telah melaksanakan penulisan puisi peringkat kebangsaan buat pertama kalinya pada tahun ini yang bertujuan untuk memberikan pendedahan kepada para pelajar dengan lebih meluas dalam meningkatkan kemahiran berbahasa. Hal ini demikian kerana inisiatif ini sedikit banyak dapat membuka mata para pelajar supaya memahami makna yang tersirat dalam bait-bait puisi yang ingin disampaikan dengan lebih mendalam.

Acara yang penuh gilang-gemilang ini turut dihadiri oleh Ketua Setiausaha Kementerian Pendidikan, YBhg. Datuk Yusran Shah Mohd Yusof, Timbalan Ketua Pengarah Pendidikan Malaysia, YBrs. Dr. Ahmad Rafee Che Kassim (mewakili Ketua Pengarah Pendidikan Malaysia), Ketua Pengarah DBP, YBhg. Datuk Abang Sallehuddin Abg Shokeran, Pengarah Bahagian Pendidikan dan Latihan Teknikal Vokasional (BPLTV), Puan Hajah Zanariah Haji Ahmad, tetamu undangan dari pelbagai agensi di bawah sektor pendidikan termasuklah para guru serta rakan media yang lain.

Majlis tersebut juga diserikan dengan pelbagai persembahan oleh para pelajar sekolah, penyampaian hadiah bagi Aktiviti Bahasa Kebangsaan Tahun 2022, tayangan multimedia, penyampaian Sijil Penghargaan bagi Kategori Sektor Pendidikan dan Kategori Teknikal dan Vokasional serta peragaan busana serikandi.

Selain itu, majlis tersebut dimeriahkan dengan pameran oleh agensi di bawah sektor pendidikan, iaitu DBP, Institut Pendidikan Guru Malaysia (IPGM), Institut Terjemahan dan Buku Malaysia (ITBM), Majlis Amanah Rakyat (MARA) dan BPLTV yang diwakili oleh Kolej Vokasional Alor Setar dan Kolej Vokasional Sultan Abdul Samad. YB Datuk Dr. Radzi Jidin turut meluangkan masa menyantuni para pelajar, guru dan pihak yang terlibat dengan pameran di reruai pameran masing-masing.


26 Judul Buku Sokongan Pendidikan Bahasa Melayu Sekolah Rendah Terbitan DBP Dilancarkan

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Pesta Buku Antarabangsa Kuala Lumpur 2023, Dewan Bahasa dan Pustaka (DBP) melalui Bahagian Buku Bahasa memanfaatkan peluang dengan melancarkan 26 judul Buku Sokongan Pendidikan Bahasa Melayu Sekolah Rendah khusus untuk kegunaan Sekolah Jenis Kebangsaan Cina dan Sekolah Jenis Kebangsaan Tamil bertempat di Pentas Utama, Pusat Dagangan Dunia Kuala Lumpur.

Pelancaran buku tersebut disempurnakan oleh Timbalan Menteri Pendidikan, Yang Berhormat (YB) Puan Lim Hui Ying pada pagi tadi. Menerusi majlis tersebut, Timbalan Menteri Pendidikan mengucapkan tahniah kepada penulis dan DBP kerana dapat menghasilkan buku sokongan pendidikan untuk kegunaan para pelajar. Ujar beliau menerusi majlis tersebut:

“Kandungan buku yang ditulis adalah berpandukan Dokumen Standard Kurikulum dan Pentaksiran (DSKP), iaitu Kurikulum Standard Sekolah Rendah (KSSR) yang menekankan gabungan kemahiran bahasa dalam mempelajari ilmu baharu. Kepelbagaian latihan dan konsep soalan yang dimuatkan dalam buku ini adalah berdasarkan Kemahiran Berfikir Aras Tinggi (KBAT), peta pemikiran i-Think dan selaras dengan konsep Pembelajaran Abad ke-21.“

Menurut Timbalan Ketua Pengarah (Dasar) DBP, YBrs. Tuan Haji  Md Johari Hasan dalam ucapan alu-aluannya, usaha menerbitkan buku sokongan pendidikan ini ialah hasil kerjasama DBP dengan  penulis bukan Melayu yang mahir dengan seni bahasa dan tatabahasa bahasa Melayu. Dalam usaha ini, DBP sedang giat melaksanakan penerbitan buku, khususnya dalam bahasa Melayu bagi semua bidang dan peringkat terutama dalam bidang pengajaran Bahasa Melayu.

Sementara itu, penulis Buku Panduan Imbuhan Awalan Kata Kerja dan Kuasai Kata Pemeri, YBhg. Profesor Dr. Vijayaletchumy a/p Subramaniam dalam ucapannya menyatakan  bahawa generasi Z dan Alfa masih memerlukan bahan pengajaran dan pembelajaran bercetak untuk memori jangka masa panjang. Generasi tersebut memerlukan pendekatan yang dapat menarik minat mereka untuk belajar seperti penggunaan ayat yang pendek, formula, akrustik dan grafik yang dapat merangsang minda mereka. Para penulis pula perlu meletakkan diri mereka dalam lingkungan generasi Z dan Alfa bagi membolehkan mereka menyediakan kandungan yang selari dengan kehendak dan keperluan generasi tersebut.

Turut hadir dalam majlis pelancaran tersebut ialah Pengarah Jabatan Penerbitan DBP, YBrs. Puan Fauzilahyatun Mustafa, Pengarah Majlis Buku Kebangsaan Malaysia, YBrs. Tuan Haji Mohd Khair Ngadiron dan Ketua Editor Bahagian Buku Bahasa, Yang Mulia Tengku Fauziah Ku Mat.


Pemangku Raja Perlis Berkenan Merasmikan Hub Komuniti @ PTSFP UniMAP

Pauh Putra – Pemangku Raja Perlis, DYMM Tuanku Syed Faizuddin Putra Jamalullail berkenan berangkat merasmikan Hub Komuniti @ Perpustakaan Tuanku Syed Faizuddin Putra (PTSFP), Universiti Malaysia Perlis (UniMAP) di He & She Cafe, Kampus Alam Pauh Putra, semalam.

Keberangkatan tiba Baginda merangkap Canselor bersama-sama Raja Puan Muda Perlis, DYTM Tuanku Hajah Lailatul Shahreen Akashah Khalil selaku Pro Canselor disambut oleh Naib Canselor UniMAP, YBhg. Prof Datuk Dr. Ir Ts Zaliman Sauli.

Turut hadir ialah Pengurus Besar Yayasan Bank Rakyat, YBrs. Encik Shaiful Rizal Abd Ghani dan Penolong Pengarah Sektor Sumber dan Teknologi Pendidikan Negeri Perlis, YBrs. Encik Mohd Zulhimi Rosli.

Gunakan sumber ilmu yang ada sebaiknya. Setiap perpustakaan yang ada telah menyediakan bahan bacaan dan sumber ilmu yang tidak terkira banyaknya. Jadi, adalah menjadi satu kerugian jika kita tidak menggunakannya untuk menambah ilmu di dada kita.

Jemput dan ajaklah ahli keluarga dan sahabat handai untuk mengunjungi hub komuniti yang terdekat. Hal ini kerana kita memerlukan komuniti yang celik dan cakna dengan ilmu pengetahuan yang terkini agar kita tidak ketinggalan di belakang orang lain.

Kini, penggunaan pelantar media sosial seperti Facebook, Instagram, TikTok, dan juga Twitter adalah begitu meluas sekali. Jadi, kita seharusnya menggunakan pelantar-pelantar sebegini untuk menyebarkan dan berkongsi tentang kebaikan dan manfaat yang boleh didapati di hub komuniti. Secara tidak langsung, masyarakat sekeliling juga akan memperoleh faedah daripada penggunaan hub komuniti ini.

Zaliman pula dalam ucapan aluannya terdahulu daripada itu berkata, majlis perasmian Hub Komuniti @ PTSFP ialah salah satu inisiatif berimpak dalam memperkasa strategi libat sama dan pembangunan komuniti. Melalui deklarasi inisiatif Hub Komuniti, Perpustakaan Tuanku Syed Faizuddin Putra komited untuk merangka, melaksana dan meluaskan impak sumber maklumat, fasiliti, perkhidmatan dan kepakaran untuk kesejahteraan komuniti.

Dalam majlis yang sama Baginda berdua berkenan menyaksikan penyampaian surat tawaran perkhidmatan negeri disampaikan oleh Pengurus Besar, Encik Syaiful Rizal mewakili Yayasan Bank Rakyat kepada 10 buah keluarga anak autisme.

Baginda berdua turut melawat pameran dan program Hub Komuniti dengan reka bentuk 3D melibatkan 15 pelajar sekolah, dan juga dengan pemandangan panorama atau “panorama view“ dengan 14 pelajar terbabit serta menyantuni anak-anak autisme yang hadir.

Untuk rekod, PTSFP menawarkan akses kepada jutaan teks penuh e-jurnal, e-buku dan lebih 100,000 objek digital bahan pembelajaran dan penyelidikan yang dihasilkan oleh warga UniMAP. Sumber ini boleh diakses di pelantar Hub Komuniti@ PTSFP di aras satu bangunan berkenaan.


UiTM Perlis Bantu Jabatan Perhutanan Negeri Perlis Mencapai Malaysia Book of Record Sempena Perlis Green Hour 2023

Untuk mendapatkan maklumat terkini, ikuti kami melalui Telegram

Sungai Batu Pahat – UiTM Cawangan Perlis telah terlibat secara langsung dalam kempen Perlis Green Hour 2023, seterusnya membantu Jabatan Perhutanan Negeri Perlis mencapai pengiktirafan daripada Malaysia Book of Record dalam penanaman sebanyak 150 354 pokok di seluruh negeri Perlis.

Pemangku Raja Perlis, DYMM Tuanku Syed Faizuddin Putra Jamallulail dan DYTM Raja Puan Muda Perlis Tuanku Lailatul Shahreen Akashah Datuk Khalil berkenan berangkat ke Program Perlis Green Hour 2023 yang diadakan bersempena dengan ulang tahun ke-80 Hari Keputeraan Duli Yang Maha Mulia Raja Perlis.

Dalam kempen tersebut, Jabatan Perhutanan Negeri Perlis telah menyumbang sebanyak 2000 pokok kepada UiTM Cawangan Perlis yang terdiri daripada pelbagai spesis pokok seperti, Tekoma (200 pokok); Cassia Fistula (50 pokok); Bucida (50 pokok); Kasai (100 pokok), Kelat Paya (100 pokok), Merawan Siput Jantan (500 pokok), Meranti Temak Nipis (500 pokok), Jati (200 pokok), Merbau (50 pokok), Durian (200 pokok) dan Gajus (50 pokok).

Selain itu, UiTM Cawangan Perlis turut memberikan sumbangan kepakaran dari sudut teknikal teknologi maklumat untuk memastikan siaran langsung program penanaman dapat disiar dan dipancarkan secara serentak dari seluruh negeri Perlis.

Dalam titah diraja, Pemangku Raja Perlis menzahirkan kebanggaan atas kejayaan Jabatan Perhutanan Negeri Perlis dan sokongan seluruh rakyat Perlis dari 15 kawasan DUN Perlis serta seluruh agensi persekutuan, agensi negeri dan badan berkanun kerana dapat mencipta satu rekod yang amat signifikan kepada negeri Perlis.

Titah Baginda lagi, program sebegini dapat membantu mengekalkan kawasan hijau di seluruh negeri Perlis serta dapat merakyatkan komitmen dan semangat pengekalan kawasan liputan hijau sebagai satu agenda nasional.

Untuk rekod, program turut dihadiri oleh beberapa Ketua Jabatan dan wakil daripada beberapa agensi di negeri Perlis.


PBAKL 2023 Melabuhkan Tirai, Himpun Lebih 1.5 Juta Pengunjung

Kuala Lumpur – Penganjuran PBAKL 2023 yang berlangsung di Pusat Dagangan Kuala Lumpur melabuhkan tirainya hari ini setelah berlangsung selama 10 hari, iaitu bermula dari 26 Mei 2023 hingga 4 Jun 2023.

PBAKL yang memasuki edisi ke-40 pada tahun ini menghimpunkan 256 pempamer yang terdiri daripada penerbit buku dari dalam dan luar negara.

Pada tahun ini, PBAKL 2023 menawarkan lebih 20 ribu judul bahan bacaan pelbagai genre mengikut kesesuaian umur dan latar belakang pembaca.

Lebih menarik, jumlah pengunjung PBAKL 2023 meningkat sebanyak 30 peratus pada masa sehari yang menjadikan jumlah pengunjung melebihi 1.5 juta orang berbanding dengan 1.3 juta orang pada tahun 2022.

Dalam hal ini, golongan remaja merupakan pengunjung tertinggi berdasarkan kajian awal yang dilakukan.

YB. Datuk Armizan Mohd Ali, Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) dalam ucapan perasmian penutupan berkata bahawa nilai dan makna di sebalik penganjuran PBAKL bukanlah diukur pada jumlah bilangan pengunjung dan jualan buku semata-mata, tetapi seharusnya dinilai dari sudut keupayaan dan kewibawaan PBAKL menjadi pencetus serta penggerak semangat keilmuan dalam kalangan masyarakat.

“Kita berharap agar PBAKL ini menjadi pesta buku yang tersohor bukan sahaja di Asia Tenggara, tetapi juga di dunia. Komitmen Perdana Menteri sendiri yang menghargai budaya ilmu akan merancakkan lagi industri perbukuan negara,” kata beliau.

Tambah beliau, gerakan yang diusahakan bagi memperkukuh budaya membaca sebagai agenda penting negara harus diteruskan.

Selain itu, industri buku juga perlu diperkasakan demi menghasilkan sumber ilmu pengetahuan yang meluas dan berkualiti pada masa hadapan.

Selain jualan buku, PBAKL 2023 turut menganjurkan Pameran Hak Cipta ASEAN yang melibatkan 14 buah negara, iaitu Malaysia, Singapura, Thailand, Indonesia, Vietnam, Filipina, Perancis, China, India, Bangladesh, Amerika Syarikat, Turkiye, Korea Selatan dan Nepal. Pameran ini berjaya menghasilkan 196 sesi padanan perniagaan.

Dalam majlis penutupan tersebut juga lima penerbit memenangi lima kategori anugerah reruai yang dipertandingkan sempena PBAKL 2023. Antara reruai yang memenangi anugerah tersebut ialah:


Sebanyak 10 109 Calon SPM 2022 Memperoleh Keputusan Cemerlang

Untuk mendapatkan maklumat terkini, ikuti kami melalui Telegram

Putrajaya – Berdasarkan pelaporan analisis keputusan peperiksaan Sijil Pelajaran Malaysia (SPM) tahun 2022, sebanyak 10 109 calon memperoleh keputusan cemerlang (gred A+, A dan A-) dalam semua mata pelajaran berbanding dengan 9696 calon pada tahun 2021.

Ketua Pengarah Pendidikan Malaysia, Datuk Haji Pkharuddin Haji Ghazali berkata lebih 403 637 calon telah mendaftar untuk menduduki peperiksaan SPM tahun 2022 di 3355 buah pusat peperiksaan di seluruh negara.

Pencapaian SPM tahun 2022 telah menunjukkan peningkatan dari aspek gred purata dan peratus layak sijil. Hal ini membuktikan bahawa usaha yang dilaksanakan pada peringkat KPM, Jabatan Pendidikan Negeri (JPN), Pejabat Pendidikan Daerah (PPD) dan sekolah berada pada landasan yang betul.

“Pencapaian calon pada kali ini adalah lebih baik dengan Gred Purata Nasional (GPN) adalah sebanyak 4.74 berbanding dengan 4.86 pada tahun 2021, iaitu perbezaan sebanyak 0.12 mata.

Demikian jelas beliau ketika menyempurnakan pengumuman keputusan peperiksaan SPM Tahun 2022 di Kompleks E8 Pusat Pentadbiran Kerajaan Persekutuan pada pagi tadi.

Sementara itu, Datuk Haji Pkharuddin turut memaklumkan bahawa bilangan calon yang memperoleh sekurang-kurangnya kepujian atau gred C dalam semua mata pelajaran adalah sebanyak 75 322 calon berbanding dengan 71 842 calon pada tahun 2021, iaitu peningkatan sebanyak 3480 calon.

Bagi calon yang memperoleh sekurang-kurangnya lulus dalam semua mata pelajaran pula adalah lebih 128 193 calon berbanding dengan 129 796 calon pada tahun 2021.

Selain itu, sebanyak 1490 orang Calon Berkeperluan Pendidikan Khas (CBPK), iaitu dalam kalangan Murid Berkeperluan Pendidikan Khas (MBPK) telah menduduki peperiksaan SPM tahun 2022. Berdasarkan jumlah tersebut, sebanyak 75.8 peratus CBPK layak memperoleh sijil SPM tahun 2022 berbanding dengan 69.1 peratus pada tahun 2021.

Mengulas lanjut, beliau berkata calon boleh mendapatkan slip keputusan peperiksaan SPM tahun 2022 secara dalam talian, di samping menyemak keputusan melalui sistem pesanan ringkas (mySMS).

Ujar beliau, KPM sentiasa menitikberatkan kualiti dan standard sijil SPM menerusi kerjasama dengan badan-badan pentaksiran luar negara.

Usaha ini adalah untuk memastikan hasrat melahirkan Anak yang Baik Lagi Cerdik dapat berdiri sama tinggi, duduk sama rendah pada peringkat global.


SPM 2022 Catat Pencapaian Terbaik dalam Syarat Pensijilan 2013 – Datuk Haji Pkharuddin

Putrajaya – Peratus calon yang layak menerima sijil SPM 2022 menunjukkan peningkatan kepada 91.6 peratus berbanding dengan 88.1 peratus pada tahun 2021.

Ketua Pengarah Pendidikan Malaysia, Datuk Haji Pkharuddin Haji Ghazali berkata bahawa pelaksanaan sesi akademik 2022/2023 dalam fasa endemik ini memberikan ruang kepada calon untuk meningkatkan kesediaan bagi menghadapi peperiksaan dengan lebih baik.

“Peningkatan ini adalah sebanyak 3.5 peratus dan juga merupakan pencapaian terbaik sejak syarat pensijilan 2013 diperkenalkan dan buat julung kalinya, iaitu melebihi 90 peratus,”  kata beliau dalam sidang media pengumuman peperiksaan SPM Tahun 2022 di Bilik Mesyuarat Utama, Kompleks E8 Pusat Pentadbiran Kerajaan Persekutuan.

Menurut beliau, tahun ini merupakan tahun kedua format baharu peperiksaan Sijil Pelajaran Malaysia (SPM) diperkenalkan bagi 75 daripada keseluruhan 95 mata pelajaran yang ditawarkan.

Kesemua mata pelajaran yang diuji adalah berdasarkan Kurikulum Standard Sekolah Menengah (KSSM), yakni diperkenalkan pada tahun 2017 dalam peperiksaan SPM tahun 2021 yang lalu.

Melalui format baharu ini, KPM melaporkan kemahiran lisan murid melalui Ujian Bertutur dan Ujian Mendengar bagi mata pelajaran Bahasa Melayu dan Bahasa Inggeris.

Ulas beliau, mata pelajaran Bahasa Inggeris juga dijajarkan kepada Common European Framework of Reference for Languages (CEFR). Penguasaan Bahasa Inggeris calon dilaporkan dalam dua bentuk pelaporan, iaitu dalam gred SPM dan tahap CEFR.

Dalam perkembangan yang sama, Datuk Haji Pkharuddin memaklumkan bahawa jurang pencapaian calon SPM tahun 2022 antara bandar dengan luar bandar semakin mengecil, iaitu sebanyak 0.03 mata berbanding dengan SPM tahun 2021.


Anak Menteri Pendidikan Raih Keputusan Cemerlang SPM 9A

Untuk mendapatkan maklumat terkini, ikuti kami melalui Telegram

Kuala Lumpur – Menteri Pendidikan, YB Fadhlina Sidek berkesempatan meluangkan masa meninjau Pengumuman Rasmi Keputusan Peperiksaan Sijil Pelajaran Malaysia SPM 2022 Peringkat Wilayah Persekutuan di Dewan al-Qaradhawi, Sekolah Menengah Agama (SMA) Majlis Agama Islam Wilayah (MAIWP) pada pagi tadi.

Yang menariknya, anak beliau, Thurayya Fadhilah Mohd Fadzli juga turut bersekolah di situ serta mendapat keputusan SPM yang cemerlang, iaitu 9A dan 2B+. YB Fadhlina Sidek yang anggun berbaju kurung merah bersama-sama dengan suaminya, Mohd Fadzli dilihat duduk bersama-sama dengan para ibu bapa pelajar sekolah tersebut.

Keputusan SPM 2022 bagi Wilayah Persekutuan Kuala Lumpur mencatatkan Gred Purata Negeri (GPN) sebanyak 4.75, iaitu lebih baik berbanding dengan SPM 2021 dengan GPN sebanyak 0.06.

Sebanyak 17 calon daripada keseluruhan pelajar yang menduduki SPM di Wilayah Persekutuan Kuala Lumpur pada tahun 2022 berjaya memperoleh keputusan cemerlang tinggi Gred A+ bagi semua mata pelajaran. Kejayaan tersebut merupakan peningkatan peratusan sebanyak 0.11 peratus.

YB Fadhlina turut beramah mesra dan menyantuni para pelajar yang mendapat keputusan cemerlang dalam majlis pengumuman tersebut.


UTP Johan Pertandingan Debat Antirasuah IPT Piala Ketua Pesuruhjaya SPRM 2023

Kota Kinabalu – Universiti Teknologi Petronas (UTP) dinobat sebagai johan Pertandingan Debat Antirasuah Institusi Pengajian Tinggi (IPT) Piala Ketua Pesuruhjaya Suruhanjaya Pencegahan Rasuah Malaysia (SPRM) Tahun 2023 dengan mengalahkan pasukan debat dari Universiti Kebangsaan Malaysia (UKM) pada pertandingan akhir yang berlangsung di Dewan Resital, Universiti Malaysia Sabah (UMS).

Sejumlah 40 pasukan pendebat yang terdiri daripada Institusi Pengajian Tinggi (IPT), Institut Pendidikan Guru, Institusi Pendidikan MARA, Politeknik dan Kolej Komuniti dari seluruh negara telah mengambil bahagian dalam pertandingan ini yang dianjurkan oleh SPRM dengan kerjasama Majlis Debat Universiti-universiti Malaysia (MADUM), Dewan Bahasa dan Pustaka (DBP), UMS, Angkatan Mahasiswa Anti Rasuah (AMAR) dan Farm Fresh Sdn. Bhd.

Ketua Pesuruhjaya SPRM, Tan Sri Datuk Seri Panglima Haji Azam Baki dalam ucapan perasmian penutupan menggesa masyarakat untuk memasang iltizam dan keinginan untuk bersama-sama dengan SPRM ke arah negara yang bersih dan bebas rasuah.

Turut hadir ialah Prof. Datuk Dr. Kasim Hj. Md. Mansur, Naib Canselor UMS dan Puan Aminah Awang Basar, Pengarah DBP Cawangan Sabah mewakili Ketua Pengarah DBP.


Krisis Keluarga dari Perspektif Siasatan Polis

Krisis atau perselisihan faham boleh terjadi dalam kalangan ahli keluarga dan saudara-mara. Antara puncanya termasuklah pergolakan rumah tangga yang melibatkan ahli keluarga suami dan isteri atau pihak ketiga, persaingan untuk merebut harta pusaka, masalah hutang yang serius dan penyalahgunaan dadah.

Perselisihan faham seperti ini menjadi parah apabila ahli keluarga yang mempunyai pendapat, naratif atau kepentingan yang berlawanan bertindak ganas dan melakukan kecederaan fizikal. Pertikaman lidah sesama ahli keluarga juga boleh menyebabkan keganasan akibat dipengaruhi emosi atau kemarahan yang terpendam sejak sekian lama.

Proses Siasatan dan Sabit Kesalahan
Jika perkelahian keluarga yang serius seperti ini tercetus, ahli keluarga yang terlibat akan berhadapan dengan tindakan undang-undang apabila insiden ini dilaporkan kepada pihak Polis Diraja Malaysia (PDRM). Pegawai penyiasat (IO) akan membuka Kertas Siasatan (IP) untuk menyiasat dan mengenal pasti motif pergaduhan, kesalahan, saksi dan bukti. Langkah seterusnya, IO akan memanggil semua pihak yang terlibat dengan pergaduhan tersebut untuk merakam percakapan mereka.

Sekiranya tempat insiden pergaduhan tersebut dilengkapi dengan kamera litar tertutup (CCTV), rakaman CCTV akan diteliti oleh pasukan siasatan untuk melihat apa-apa yang telah berlaku dan jika terdapat kesalahan jenayah semasa pergaduhan. Rakaman tersebut juga akan membantu IO dan pasukan siasatannya mengenal pasti sama ada insiden pergaduhan selari dengan rakaman percakapan pengadu dan lain-lain orang yang terlibat.

Jika perbalahan keluarga didapati melibatkan lima orang atau lebih, tanpa penggunaan sebarang senjata atau objek yang berbahaya, mereka yang terlibat boleh didakwa di bawah Seksyen 147 Kanun Keseksaan (KK) kerana merusuh. Menurut seksyen ini, seseorang yang disabit kesalahan boleh dihukum penjara hingga dua tahun atau denda, atau kedua-duanya sekali. Manakala jika didapati ada penggunaan senjata, mereka boleh didakwa di bawah Seksyen 148 KK dan boleh dijatuhi hukuman hingga lima tahun atau denda, atau kedua-duanya sekali.

Pun begitu, jika rusuhan tersebut mengakibatkan mana-mana orang yang terlibat mengalami kecederaan sehingga mengalami kecacatan kekal, maka orang yang menyebabkan kecacatan tanpa menggunakan senjata itu boleh didakwa di bawah Seksyen 325 KK. Sekiranya senjata telah digunakan, orang tersebut boleh didakwa di bawah Seksyen 326 KK. Untuk kesalahan di bawah Seksyen 325 KK, hukumannya ialah penjara hingga tujuh tahun dengan denda, manakala bagi Seksyen 326 KK pula, hukumannya ialah penjara maksimum 20 tahun dengan denda atau sebatan. Harus diingat, bagi membuktikan kesalahan yang melibatkan kecederaan serius, laporan perubatan daripada pihak hospital kerajaan amat kritikal untuk memastikan pelaku disabitkan kesalahan dan mendapat hukuman yang setimpal.

Gaduh Gempar
Seksyen 160 KK akan diaplikasikan jika pergaduhan keluarga hanya melibatkan kurang daripada lima orang dan mengakibatkan kecederaan ringan ataupun dalam istilah perubatan disebut sebagai “kecederaan tisu lembut”. Istilah perundangan bagi pergaduhan seperti ini ialah “gaduh gempar”.

Dalam kes gaduh gempar, pihak yang terlibat boleh dijatuhi hukuman penjara hingga enam bulan atau denda, atau kedua-duanya sekali. Oleh sebab pergaduhan seperti ini dikategorikan sebagai kesalahan tidak boleh ditangkap, mereka yang terlibat tidak boleh ditangkap oleh pihak polis tanpa waran.

Namun begitu, jika ahli keluarga yang terlibat dalam gaduh gempar enggan memberikan kerjasama dalam siasatan yang dijalankan oleh IO, maka IO boleh memohon waran tangkapan daripada majistret. Lazimnya, waran seperti ini akan digunakan jika ahli keluarga enggan ke balai polis untuk memberikan keterangan. Waran turut dikeluarkan oleh majistret sekiranya mereka gagal hadir di mahkamah sama ada untuk proses pertuduhan atau bicara.

Antara lainnya, krisis keluarga yang bertukar menjadi pergaduhan dalam kalangan ahli keluarga terdekat dikategorikan sebagai keganasan rumah tangga dan akan disiasat di bawah Akta Keganasan Rumah Tangga. Pergaduhan di bawah kategori ini disiasat oleh Unit D11 yang merupakan unit khas di bawah Bahagian Siasatan Jenayah PDRM. Jika IP dibuka terhadap seseorang di bawah akta ini, orang tersebut boleh ditangkap tanpa waran meskipun hanya melakukan kesalahan tidak boleh tangkap seperti hanya menyebabkan kecederaan ringan dengan memukul ahli keluarganya yang terdekat.

“Kerana Mulut Badan Binasa”
Pada kebanyakan masanya, rusuhan atau gaduh gempar menyaksikan pergaduhan mulut yang mengeluarkan kata-kata bersifat ugutan. Jika kata ugutan tersebut jelas dengan niat untuk menyebabkan kecederaan serius, kematian atau untuk menyebabkan kebakaran, orang yang mengeluarkan kata-kata tersebut boleh didakwa di bawah Seksyen 506 KK yang membawa hukuman penjara hingga tujuh tahun atau denda, atau kedua-duanya sekali kerana menakutkan seseorang secara jenayah.

Seksyen yang sama juga boleh digunakan sekiranya kata-kata yang dilontarkan itu bersifat tohmahan terhadap golongan perempuan seperti melabelkan mereka sebagai “jalang”. Yang menariknya, Seksyen 506 KK juga boleh digunakan jika mana-mana ahli keluarga yang terlibat dalam pergaduhan menunjukkan gerak-geri yang menakutkan mana-mana pihak lawan dengan syarat ketakutan tersebut dapat dibuktikan.

Aspek Emosi dan Rasional dalam Kes Pergaduhan
Secara umumnya, selepas berlakunya sesuatu perbalahan keluarga, kedua-dua pihak yang terlibat bergegas ke balai polis terdekat untuk membuat laporan polis dengan harapan agar tindakan tegas terhadap pihak lawan mereka dapat diambil dengan kadar segera. Disebabkan emosi dan kemarahan yang membuak, ditambah pula dengan permusuhan yang terpendam sejak sekian lama, pihak pengadu selalunya menggesa polis untuk menangkap pihak lawan mereka dengan segera.

Namun begitu, dalam perihal siasatan, pihak PDRM tidak boleh mengambil tindakan melulu mengikut telunjuk mana-mana pihak. PDRM perlu akur kepada prosedur operasi standard (SOP) siasatan yang dirangka berdasarkan akta seperti KK, Kanun Prosedur Jenayah (KPJ) dan Akta Keterangan (AK).

Jika SOP yang ditetapkan ini tidak dipatuhi, maka siasatan akan menjadi berat sebelah dan boleh mengakibatkan orang yang tidak bersalah dihukum atau orang yang bersalah terlepas daripada tindakan undang-undang. Tindakan lanjut dalam sesuatu siasatan hanya boleh diambil oleh pihak polis selepas selesainya siasatan pada peringkat awal. Siasatan pada peringkat awal seharusnya membolehkan IO dan pasukan siasatannya menilai tentang sesuatu pergaduhan keluarga berdasarkan naratif dari perspektif kedua-dua belah pihak yang terlibat. Setelah membuat penilaian yang seimbang, IO boleh mengambil tindakan susulan yang betul dan adil dari segi undang-undang.

Namun demikian, kebanyakan masa, siasatan polis terhadap pergaduhan melibatkan keluarga akan menyebabkan pelibatan aktif kedua-dua belah pihak. Penglibatan aktif ini akan mengakibatkan pihak polis untuk menangkap kedua-dua belah pihak tanpa mengira sesiapa pun yang memulakan pergaduhan terlebih dahulu. Lantaran itu, kebanyakan masa, kedua-dua pihak yang terlibat dalam pergaduhan akan memilih untuk menyelesaikan perselisihan faham sesama mereka lalu menarik balik laporan polis masing-masing tanpa paksaan daripada mana-mana pihak. Dengan cara itu, mereka mengelakkan campur tangan polis seperti tangkapan, reman dan pertuduhan di mahkamah.

Sungguhpun demikian, sekiranya mana-mana pihak yang terlibat dalam pergaduhan keluarga itu mengalami kecederaan serius atau kecacatan kekal, tangkapan dan tindakan susulan yang lain masih akan diteruskan sehingga mereka yang bersalah dihadapkan ke mahkamah untuk dijatuhi hukuman yang setimpal.

Penyelesaian Dalaman dan Peranan PDRM
Sesungguhnya memberikan nasihat untuk mengelakkan pergaduhan keluarga yang serius agar tidak melibatkan campur tangan pihak polis memang tampak mudah. Namun begitu, insiden seperti ini boleh diibaratkan sebagai bom masa yang boleh meletup pada bila-bila masa, terutamanya bagi keluarga yang mempunyai krisis terpendam sejak sekian lama.

Barangkali, antara penyelesaiannya termasuklah mengenal pasti punca krisis keluarga yang terpendam dan mengadakan perbincangan ke arah penyelesaian. Jika perbincangan tidak berhasil, maka pelibatan pihak ketiga seperti mahkamah dan peguam mungkin dapat membantu. Di samping itu, golongan tua dalam keluarga bertanggungjawab untuk mewasiatkan harta pusaka secara adil dan saksama bagi mengurangkan rasa tidak puas hati dalam kalangan keluarga.

Dalam pada itu, sikap pengorbanan dalam kalangan adik beradik bagi mengelakkan persaingan sengit dalam hal harta pusaka juga boleh mengurangkan pergaduhan keluarga yang serius secara berkesan. Namun begitu, perkara ini lebih mudah dilakukan oleh ahli keluarga yang sudah memiliki kekayaan sendiri ataupun ahli keluarga yang lebih menghiraukan kekayaan di akhirat. Walau apa-apa pun, pergaduhan dalam kalangan ahli keluarga memerlukan penyelesaian yang kreatif memandangkan setiap ahli keluarga mempunyai corak tadbir urus yang tersendiri.

Objektif utama rencana ini ditulis adalah untuk menjelaskan peranan PDRM dari aspek siasatan sekiranya sesuatu pergaduhan keluarga yang tidak dapat dikawal oleh institusi keluarga itu sendiri dilaporkan kepada PDRM. Lebih penting lagi, rencana ini juga bertujuan untuk mengurangkan perasaan kecewa, kekeliruan dan spekulasi orang awam terhadap pasukan PDRM yang sememangnya tidak boleh menjalankan siasatan mengikut kehendak pihak pengadu semata-mata. Pihak PDRM sentiasa komited untuk menjalankan penyiasatan secara adil dan saksama mengikut lunas undang-undang jenayah yang sedia ada. Seperti orang awam, PDRM juga mempunyai tujuan yang sama, iaitu mengheret pesalah yang sebenar ke muka pengadilan.

ACP Mohamad Farouk Eshak, Ketua Polis Daerah Ampang Jaya, Selangor.


UniMAP Memperkukuh Modal Insan melalui Kerangka Pendidikan Anjal UniMAP

Untuk mendapatkan maklumat terkini, ikuti kami melalui Telegram

Arau – Universiti Malaysia Perlis (UniMAP) terus komited mempelopori pendidikan secara fleksibel melalui Kerangka Pendidikan Anjal UniMAP (UniMAP Flexible Education Framework) seiring dengan perkembangan teknologi semasa dan evolusi kehidupan masyarakat.

Pemangku Raja Perlis, DYMM Tuanku Syed Faizuddin Putra Jamalullail bertitah, kerangka ini akan membolehkan pelbagai lapisan masyarakat pada peringkat tempatan dan antarabangsa untuk mendapat akses pengajian tinggi, di samping memastikan hasrat pembelajaran sepanjang hayat benar-benar dapat dilaksanakan.

Kerangka ini membolehkan pekerjaan dan pembelajaran formal bersilih ganti dalam tempoh dan laluan kerjaya seseorang, bukan bersifat linear, dan boleh dilaksanakan melalui pelbagai platform pada masa yang sesuai kepada pelajar.”

“Salah satu perubahan tingkah laku yang semakin dapat dilihat sekarang adalah berkaitan dengan pendekatan generasi masa ini tentang pekerjaan dan pembelajaran.“

“Kita mendapati bahawa terdapat dalam kalangan lepasan sekolah memilih untuk bekerja dahulu atas sebab tertentu dan semakin ramai juga dalam kalangan mereka yang sudah berada dalam alam pekerjaan memilih untuk menyambung pengajian masing-masing.

Menurut baginda, model pendidikan universiti seperti kebiasaan, iaitu pelajar masuk ke universiti selepas tamat Sijil Pelajaran Malaysia (SPM) atau Sijil Tinggi Persekolahan Malaysia (STPM), tamat pengajian selepas tiga atau empat tahun dan kemudian masuk ke alam pekerjaan mungkin semakin kurang relevan berbanding dahulu.

Jadi sebagai langkah proaktif, sokongan harus diberikan kepada UniMAP apabila kerangka ini diterjemahkan kepada tindakan, terma seperti Accreditation of Prior Experiential Learning (APEL), kursus modular, microcredentials, The Online Distance Learning (ODL) dan sebagainya.

Demikianlah titah Pemangku Raja Perlis selepas berkenan berangkat mengetuai program kayuhan MAIPs Peduli anjuran Majlis Agama Islam Dan Adat Istiadat Melayu Perlis (MAIPs) baru-baru ini.

Turut serta dalam program tersebut ialah Timbalan-Timbalan Komandan Pasukan Latihan Pegawai Simpanan (PALAPES) Universiti Awam (UA) Malaysia yang menghadiri Majlis PALAPES UA yang dituanrumahkan oleh UniMAP pada kali ini.

Dalam perkembangan lain, baginda turut berkenan singgah menyantuni dan menyampaikan agihan zakat MAIPs kepada Che Amad Zaury, 56 tahun; Mahamud Ismail, 84 tahun; dan Che Ashah Taha, 89 tahun yang kesemuanya tinggal di Kampung Jelempok. Masing-masing menerima sumbangan sebanyak RM700.


Frasa: “Kisah Hidup” atau “Kisah Kehidupan”?

Frasa yang manakah yang lebih tepat antara kisah hidup dengan kisah kehidupan?

Daripada:
Nor Shakirah Tazali,
Seri Kembangan, Selangor.


Wartawan, Media Bukan Sekadar Lapor Berita, Turut Mencetuskan Idea Pembinaan Negara

Kuala Lumpur –  “Wartawan harus bebas tegur, kritik dan memberikan idea biarpun berbeza pandangan dalam membina serta menjadikan tatakelola pentadbiran lebih baik“.

Demikian kata-kata YAB Perdana Menteri, Dato’ Seri Anwar Ibrahim dalam ucapan pada Malam Wartawan Malaysia (MWM) 2023 sempena Hadiah Kewartawanan Malaysia (HKM) MPI-Petronas 2022 di Hotel Majestic, semalam.

Kemudahan media yang ada perlu dijadikan platform untuk mendidik anak bangsa dengan memupuk semangat membaca.

Beliau berkata golongan wartawan juga berperanan sebagai pendidik dalam mengajak seluruh rakyat Malaysia untuk mempunyai minat terhadap membaca bagi meningkatkan ilmu pengetahuan dari semasa ke semasa.

Tambahnya, sesuatu isu yang berlaku dalam negara termasuk soal dasar dan tatakelola tidak dapat dicakna dengan baik tanpa minat membaca yang mendalam dan hal ini merupakan cabaran untuk merealisasikan makna Malaysia MADANI.

MWM adalah acara tahunan yang dinanti-nantikan oleh
pengamal media Malaysia bertujuan meraikan karya kewartawanan terbaik sepanjang tahun 2022.

Tahun ini menyaksikan sebanyak 44 organisasi media bersaing untuk memenangi hadiah utama HKM 2022, iaitu pemenang emas dengan nilai wang hadiah RM
10 000.

Menurut Pengerusi MWM 2023, Datuk Dr. Chamil Wariya; “Tahun ini memperlihatkan
peningkatan penyertaan HKM berbanding dengan tahun sebelumnya, iaitu sebanyak 386 penyertaan berbanding 350 yang diterima tahun sebelumnya. Penyertaan tertinggi diterima daripada kategori Berita Video Terbaik dengan 57 penyertaan, disusuli Penulisan Rencana Cemerlang dengan 50 penyertaan dan Kewartawanan Foto Cemerlang, iaitu 38 penyertaan”.

Penolong Pengarang Berita Harian Metro (HM), Yusmizal Dolah Aling, 41, merangkul hadiah utama, Hadiah Kajai menerusi siri laporannya bertajuk “Terima Kasih Laoshi“, “Hadiah Raya Paling Bermakna“, “Rohana Abdullah Kini Warga Malaysia’ dan “Sanjung Budi Laoshi“.

Turut sama hadir Menteri Komunikasi dan Digital, YB Fahmi Fadzil; Timbalan
Menteri Komunikasi dan Digital, YB Teo Nie Ching; dan Puan Liza Mustapha, Naib
Presiden Eksekutif dan Ketua Pegawai Kewangan Kumpulan PETRONAS.

Lebih 800 tetamu yang sebahagian besarnya komuniti pengamal media, pengamal komunikasi korporat dan perhubungan hadir mewarnai majlis tersebut. Majlis dimeriahkan dengan persembahan nyanyian oleh artis terkemuka negara, iaitu Dayang Nurfaizah dan Haziq.


Pelibatan Belia dalam Sektor Agromakanan harus Dipergiat

Untuk mendapatkan maklumat terkini, ikuti kami melalui Telegram

Kangar – Sektor agromakanan di negeri Perlis hendaklah turut diceburi oleh anak muda atau golongan belia. Pelaksanaan Projek Usahawan Tani Perlis Superfruits Valley yang berusaha untuk melahirkan lebih banyak usahawan tani berjaya dalam kalangan graduan belia hendaklah diberikan perhatian serius. Hingga kini, sebanyak lapan orang graduan belia telah berjaya dilatih dan diharapkan agar usaha sebegini akan dapat membantu memacu kelestarian sekuriti makanan negara.

Demikian titah Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail selepas berkenan menyerahkan sumbangan agihan zakat MAIPs kepada sebanyak 70 penerima dari kariah Behor Temak dan 70 lagi penerima dari kariah Kota Kayang di Masjid Al-A’la, Behor Temak, Kangar baru-baru ini.

Turut serta ialah kepimpinan tertinggi Kolej Universiti Islam Perlis (KUIPs) yang diketuai oleh Rektor, Profesor Dr. Muhamad Rozaimi Ramle.

Pemangku Raja Perlis turut mengingatkan para pensyarah KUIPs agar sentiasa meletakkan integriti dan sifat dedikasi yang tinggi dalam mendidik pelajar kerana cara ini akan membentuk graduan supaya menjadi insan yang berjaya dan akan menjadi generasi harapan terhadap bangsa dan negara.

Pelajar KUIPs diharapkan agar dapat membuktikan keupayaan masing-masing pada tahap optimum melalui kesungguhan, semangat tidak putus asa dan sifat dedikasi yang tinggi untuk meneruskan dan menamatkan pengajian dalam bidang masing-masing.

Bersempena dengan program tersebut, baginda kemudiannya berkenan berangkat mengetuai program kayuhan berbasikal MAIPs Peduli yang bermula dan berakhir di perkarangan masjid tersebut.

Keluarga yang disantuni dan diserahkan sumbangan agihan zakat MAIPs oleh baginda ialah Aishah Din, 73 tahun dari Behor Temak; Alus Ahmad, 77 tahun dari di Kg Hutan Melintang; dan Puan Ibrahim 74 tahun dari Kg Behor Gonchar. Setiap seorang menerima RM700.


UMK Merakyatkan Agenda Malaysia MADANI

Bachok – Universiti Malaysia Kelantan mengadakan program Wacana Malaysia MADANI di Dewan Tuanku Canselor bagi memberikan pendedahan dan informasi yang komprehensif mengenai kerangka dasar baharu yang diperkenalkan oleh kerajaan, di samping merakyatkan agenda Malaysia MADANI.

Program anjuran Pusat Pemikiran Peradaban dan Pembangunan Insan (PEMIKIR), Fakulti Pengajian Bahasa dan Pembangunan Insan, UMK  ini disertai oleh hampir 800 orang peserta yang terdiri daripada staf dan mahasiswa UMK, mahasiswa UiTM Kelantan dan pelajar Kolej Vokasional Bachok, Kelantan.

Program ini menampilkan dua tokoh ilmuwan terkemuka negara khususnya dalam bidang tamadun dan peradaban, iaitu Profesor Datuk Dr. Azizan Baharuddin, Pengarah Pusat Dialog Peradaban Universiti Malaya dan Profesor Dr. Zaid Ahmad, Profesor Jabatan Pengajian Ketamadunan dan Kenegaraan, Fakulti Ekologi Manusia, Universiti Putra Malaysia, manakala pemudah caranya ialah Dr. Muhamad Razak Idris, Setiausaha Politik kepada Menteri di Jabatan Perdana Menteri (Hal Ehwal Agama).

Sesi  wacana dimulai dengan pembentangan pertama oleh Profesor Dr. Zaid bertajuk “Membangun Malaysia MADANI: Falsafah, Konsep dan Hala Tuju”, dengan menjelaskan mengenai falsafah dan matlamat di sebalik konsep madani yang telah dilancarkan oleh YAB Dato’ Seri Anwar Ibrahim, Perdana Menteri Malaysia pada 19 Januari 2023 yang lepas.

Beliau menegaskan bahawa Malaysia MADANI merupakan suatu usaha islah mengangkat semula peradaban manusia supaya kembali kepada fitrah dan amanah sebagai khalifah Allah SWT.

Sementara itu, pada sesi pembentangan kedua pula, Profesor Datuk Dr. Azizan telah merungkai permasalahan semasa yang dialami oleh umat manusia dan alam sekitar, serta kaedah yang mampan dalam mengatasinya melalui perkongsian bertajuk “Membangun Malaysia MADANI: Strategi Pengukuhan dan Kelestarian”.

Beliau berpandangan bahawa rukun Ihsan dalam akronim MADANI yang berprinsipkan keimanan kepada Allah SWT seharusnya diangkat menjadi nilai penting yang perlu dihayati agar krisis global yang dihadapi masyarakat dunia dapat diatasi melalui kesedaran dan perubahan kendiri.

Mengulas lanjut mengenai penganjuran wacana ini, UMK berperanan penting dalam usaha mempromosikan agenda nasional kepada semua pihak supaya tidak timbul kekeliruan dan percanggahan pandangan dalam kalangan masyarakat, khususnya di Kelantan. Usaha ini diharapkan dapat menyumbang kepada perubahan berfikir golongan belia supaya lebih terbuka dan dinamik. Nilai peradaban berasaskan kerangka Malaysia MADANI harus ditanam sekali gus dihayati dalam jiwa belia negara harapan bangsa.

Program wacana ini telah dirasmikan oleh Profesor Dato’ Dr. Razli Che Razak, Naib Canselor UMK. Dalam ucapan perasmian, beliau menegaskan bahawa seiring dengan usaha kerajaan yang berhasrat memacu pembangunan negara berasaskan 6 Rukun MADANI, iaitu Kemampanan, Kesejahteraan, Daya Cipta, Hormat, Keyakinan dan Ihsan, seluruh warga UMK komited menyahut seruan kerajaan ini untuk terus maju dari segi pemikiran dan tindakan, serta berusaha membentuk masyarakat dengan nilai murni berlandaskan latar budaya dan masyarakat Malaysia.

Secara umumnya, peserta memberikan respon positif terhadap penganjuran wacana ini. Oleh itu, menjadi satu harapan agar wacana sebegini dapat dianjurkan dari semasa ke semasa supaya agenda merakyatkan Malaysia MADANI dapat disebarkan kepada seluruh rakyat.

Dr. Burhan Che Daud, Dekan Fakulti Pengajian Bahasa dan Pembangunan Insan, Universiti Malaysia Kelantan.